DARKO MLADIĆ: TRAŽIMO NAČIN DA GENERALU SPASIMO ŽIVOT | SRNA\nDARKO MLADIĆ: TRAŽIMO NAČIN DA GENERALU SPASIMO ŽIVOT\nBEOGRAD, 13. DECEMBRA /SRNA/ - Zdravlje generala Ratka Mladića pogoršalo se u haškom pritvoru u posljednjih mjesec dana i oni koji su uz njega traže način da mu spase život, rekao je Srni generalov sin Darko Mladić.\n"Borimo se za to. Ne sedimo skršenih ruku, pokušavamo na sve načine da ga izvučemo na lečenje", rekao je Darko Mladić, povodom ponovljenog zahtjeva Moskve da se generalu dozvoli liječenje u Rusiji.\nOn je naveo da pogoršanje stanje nije neočekivano i u skladu je sa prognozom srpskih ljekara s obzirom na uslove u kojim se general nalazi, a koji nisu primjereni za čovjeka koji je teško bolestan i dugo bez adekvatnog liječenja.\nDarko Mladić je naveo da je svakog mjeseca neko od porodice sa generalom, te da će zajedno provesti Božić u Hagu.\nOsvrćući se na izjavu zamjenika predstavnika Rusije u Savjetu bezbjednosti UN Genadija Kuzmina da je Moskva spremna da preduzme sve mjere bezbjednosti i da liječi nekadašnjeg komandanta Glavnog štaba Vojske Republike Srpske, Darko Mladić je istakao da je Kuzmin svoje izlaganje počeo konstatacijom da je "Tribunal takav mehanizam u kome su svi nevini, dok se ne dokažu da su Srbi".\n"Onda je pomenuo zabrinutost za stanje generala Mladića i rekao da su i dalje otvoreni za to da se leči u Rusiji", rekao je Darko Mladić.\nOn je naveo da ne zna kakve su bile reakcije u Savjetu bezbjednosti UN na ponovljeni zahtjev Moskve, naglasivši da je to jedna specifična arena.\n"Šta se dešava iza kulisa, znaju samo ti veliki igrači. Ne znam da li ima odgovora. Vidim da je borba u tribunalu sada očigledno za budžet i zato je ovako bila intonirana sednica", istakao je Darko Mladić.\nPrema njegovim riječima, izjave predsjednika Međunarodnog mehanizma za krivične sudove Karmela Ađijusa, glavnog tužioca Serža Bramerca i onih koji ih podržavaju usmjerene su na zadržavanje visokog budžeta jer je ovaj tribunal od svog osnivanja potrošio više od sedam milijardi dolara.\nOn je naveo da bez obzira na sve njegov otac general Ratko Mladić ne gubi moral, što snaži i one koji ga podržavaju.\n"Njegova snaga volje i moral su nešto što ga i drži u životu. Ubeđen sam. On je živ dokaz koliko je u životu bitna volja. U tim teškim okolnostima, u kojim se nalazi zdravstveno, pravno i izolovano već toliko dugo od porodice, prijatelja i svog naroda, koji toliko voli, on crpi snagu da istraje", zaključio je Darko Mladić.\nREGISTROVANA 62 NOVA SLUČAJA ZARAZE, U PULI PREMINUO ITALIJAN\nKOD 72 POTVRĐEN VIRUS\nU POSLJEDNjA 24 SATA 843 NOVA SLUČAJA INFEKCIJE\nĐUKANOVIĆ 1988. GODINE DOVEDEN U PATRIJARŠIJU KAO BUDUĆNOST SRPSKOG NARODA\nPROPALA JOŠ JEDNA RUNDA PREGOVORA O POMOĆI


ce PROGON LGBT POPULACIJE Kadirov: Macron može povesti Merkelovu sa sobom i doći u Čečeniju da sazna istinu\nPROGON LGBT POPULACIJE Kadirov: Macron može povesti Merkelovu sa sobom i doći u Čečeniju da sazna istinu\n31.05.2017. u 10:12\nLider Čečenije Ramzan Kadirov poziva francuskog predsjednika Emmanuela Macrona i njemačku kancelarku Angelu Merkel da posjete Čečeniju kako bi procijenili situaciju\nFOTO: Kadirov (Gettyimages)\n"Nije u redu optužiti ruske medije za klevetu kad je vaše mišljenje zasnovano na lažnim informacijama. Francuski predsjednik Macron može da povede Merkelovu sa sobom i dođe u Čečeniju da sazna istinu. Naša vrata su otvorena", napisao je Kadirov na ruskoj društvenoj mreži Telegram, a prenio je Tas.\nMacron je na konferenciji za novinare, posle razgovora s ruskim kolegom Vladimirom Putinom, rekao da je riješen da prati situaciju u vezi sa stanjem ljudskih prava LGBT populacije u Čečeniji.\nUgledni ruski list "Nova gazeta" objavio je 1. aprila, navodeći neimenovane izvore, da je čečenska policija uhapsila više od 100 muškaraca za koje vjeruje da su homoseksualci i da je najmanje trojicu njih ubila zbog njihovog seksualnog opredjeljenja.\nPortparol ruskog predsjednika Dmitrij Peskov rekao je novinarima 20. aprila da su optužbe o progonu pripadnika LGBT populacije u Čečeniji neosnovane, a ruska ombudsmanka Tatjana Moskalkova nagovijestila je istog dana da bi medijski navodi o progonu ljudi netradicionalne seksualne orijentacije u Čečeniji mogli biti provokacija.\nČečenski Savjet za razvoj civilnog društva i ljudskih prava saopštio je, poslije procjenjivanja situacije, da nije pronašao ni direktne ni posredne dokaze koji bi potvrdili te optužbe.\nČlanovi Parlamentarne skupštine Saveta Evrope usvojili su 25. aprila rezoluciju kojom se izražava briga zbog stanja ljudskih prava na ruskom sjevernom Kavkazu. Visoko pozicionirane diplomate pet zemalja EU uputile su početkom maja pismo ruskom ministru spoljnih poslova Sergeju Lavrovu, navodeći da su medijski navodi o progonu LGBT osoba u Čečeniji doveli do ozbiljne zabrinutosti u evropskim prijestonicama.\nKadirov je potom naveo da su čečenske vlasti spremne da sarađuju s ruskim federalnim agencijama kako bi se ispitali medijski navodi. On je dodao da je Zapad odlično znao da su optužbe o progonu lažne i da oni "govore ono što im je u interesu umjesto da govore istinu", navodi Tas.\nČečenski ministar policije Ruslan Alhanov rekao je 13. maja da je njegovo Ministarstvo sprovelo istragu o navodima lista "Nova gazeta", ali da nije pronašlo dokaze koji potvrđuju te optužbe.


energija - Antistres Vodič\nNaslovna / Tag: energija\nOslobađanje od prosuđivanja\nProsuđivanje je uvek teška energija. Kada nešto prosuđujete, uvek postoje laži i onda ulazimo u teškoću. Jer, prosuđivanje je uvek laž. Sva prosuđivanja koja imamo o svetu – dobra ili loša, ispravna ili pogrešna, drže nas podalje od toga da postanemo JEDNO. Vaše gledište, ispravno ili pogrešno, dobro ili loše, potiče iz uslovljenog uma i njega se treba osloboditi. Svaki ...\tOpširnije »\nSve što današnji učitelji života i uspeha govore je da je podsvesti potrebno 21 dan da usvoji novu ideju ili stvori novo uverenje. I ovo je takođe jedno uverenje koje je prihvatilo sada već mnogo ljudi a i ja sam jedna o njih. Ali, mene je život ovih dana iznenadio i omogućio mi uvid u to da se zavaravamo i ...\tOpširnije »\nKako vaš unutrašnji svet, kreira vaš spoljašnji (drugi deo)\nŽivite svaki dan sa dobrim namerama\nZakon vibracije je stvaran. Vaša energija, frekvencija i vibracija direktno utiču na vaše misli i okruženje. Iz tog razloga, budite svesni šta se dešava u vama i oko vas. Okružite se onime što želite u životu, ispunite svoj um pozitivnošću i svrhom, šaljite ljubav svima oko vas, i živite svaki dan sa dobrim namerama. Evo nekoliko jednostavnih a korisnih stvari ...\tOpširnije »\nNamera je najsigurniji i najproduktivniji korak uz koji ćete uživati u sadašnjosti i „posejati seme“ za ugodnu sutrašnjicu. Nisu u pitanju frustrirajuća očekivanja koja vas mogu dovesti do razočaravajućih momenata, već ciljevi i prioriteti koje držite u „vodećem delu“ svog uma. Oni pomažu da se suzbiju neproduktivni obrasci i pružaju prostor za lično uzdizanje. Evo osam osnovnih koraka koji će ...\tOpširnije »\nKako da povećate energetsku vibraciju\n5 NAČINA DA POSTANETE MAGNET ZA SREĆU\n“Ako želite da otkrijete tajne Univerzuma, razmišljajte o njima kao o energiji, frekvenciji i vibraciji.” – Nikola Tesla Ovaj Teslin citat opisuje kompletan Univerzum u jednoj rečenici, kao i sve nas u svom prirodnom obliku – energiji! Svaki trenutak, događaj, interakcija i reakcija utiču na naš opšti nivo energije i stanje blagostanja. Svaki izbor koji napravimo ili povećava ili smanjuje ...\tOpširnije »\n14. decembar 2015. god. u 18 časova Mesto održavanja: Hotel Park, Njegoševa 2, Beograd Ova Sveštena Anđeoska Mantra je univerzalna energija i možemo je primenjivati s bilo kojim ciljem: isceljivanje, postizanje ciljeva, harmonizacija odnosa, čišćenje prostora, čišćenje misli i emocija, oslobađanje od bilo čega i razvezivanje, blagoslov, osveštavanje i punjenje svetlošću jela i vode, itd. Tokom ove radionice prisutni ...\tOpširnije »


U septembru povećan uvoz cigareta 39 odsto | Analitika - Informativni Portal\nNakon smanjenja akcize\nUvoz cigareta u septembru, od kada je Vlada vratila akciznu stopu sa 40 na 30 eura na hiljadu komada povećan je za 39 odsto u odnosu na isti mjesec prethodne godine, kazali su Pobjedi iz Uprave carina.\nObjavljeno: 16. 11. 2018 - 06:35 Promjenite veličinu teksta: A A A\n-Uvoz cigareta u septembru 2018. bio je veći za 39,3 odsto u odnosu na septembar 2017. Uvoz u oktobru porastao je za 8,77 odsto u odnosu na isti mjesec prošle godine - saopštili su redakciji Pobjede u odgovoru na pitanje da li se vraćanje akcizne stope odrazilo na tržište.\n- U septembru smo izdali markica za 3.282.500 komada cigareta, a mjesec kasnije za 1.749.000 komada - kazali su iz Uprave.\nNa pitanje da li se smanjio šverc cigareta iz Uprave carina su odgovorili da na to ne mogu odgovoriti, jer ne vrše analizu tržišta i uticaj promjene visine akcize na promet cigareta.\nTagovi: Uprava carina akcize cigarete


Tahiri: Pravosuđe glavna tema u Briselu\nGlavna tema razgovora predstavnika Beograda i Prištine 9. februara u Briselu biće pravosuđe, piše dnevnik Epoka e Re.\nList navodi da je ministarka bez portfelja zadužena za razgovore sa Beogradom Edita Tahiri rekla da očekuje da se finalizuje primena plana za uspostavljanje osnovnog suda i tužilaštva na severu po zakonima Kosova.\nRazgovaraće se, dodala je Tahiri, i o rasformiranju paralelnih struktura i međunarodnom telefonskom pozivnom broju za Kosovo.\n“Predstavnici Prištine neće razgovarati o Trepči pošto su jasno rekli da ne žele da razgovaraju o imovini Kosova sa bilo kim sa strane”, rekla je Tahiri, a prenosi Epoka e Re.\n03.06.2020 Izabrana vlada Avdulaha Hotija (334)\n03.06.2020 Direktorima škola zabranjeno da daju izjave za medije? (249)\n02.06.2020 Đurić: Srbija se neće odreći svojih svetinja na KiM (202)


LSV | Čanak: Srbija na klackalici istok-zapad, ubrzati pristup EU\nBEOGRAD - Predsednik Lige socijaldemokrata Vojvodine i predsednik Odbora za evropske integracije Skupštine Srbije Nenad Čanak smatra da će jedna od glavnih tema predstojećih izbora biti Evropska unija ili evroazijska koncepcija, jer kako ocenjuje Srbija nikada nije bila na „klackalici“ kao sada - kojim putem da ide.\nKada je reč o novoj metodologiji proširenja, Čanak kaže da se nova pravila, na osnovu njemu dostupnih informacija, neće odnositi na Srbiju i da smatra da treba slediti put kojim smo krenuli, samo što taj put, kaže, mora biti ubrzan. Kaže da će najveći problem za ubrazanje biti to da se ispoštuje ono što je u našem interesu, a to je pravna država i vladavina zakona.\n- Jer, došli smo u poziciju da se zakoni primenjuju po Pašićevoj definiciji '“Zakoni su za protivnici“, a to ne sme da se radi - rekao je Čanak za Tanjug.\nUpitan da li bi Srbija, ukoliko može da bira, trebalo da prihvati novu metodologiju, predsednik skupštinskog Odbora za evropske integracije je, uoči sastanka sa komesarom za proširenje u srpskom parlamentu, Oliverom Varhejiem, kazao da nije potpuno upoznat sa detaljima i da na osnovu toga treba proceniti šta je efikasnije za Srbiju.\n- Najvažnije je što je moguće više ubrzati pristup Srbiji Evropskoj uniji i videti do koje mere nova metodologija omogućava pristup pretpristupnim fondovima i svemu ostalom što mogu biti pogodnosti za građane ovog trenutka - rekao je Čanak.\nMišljenja je da je bolje ovog trenutka koristiti sve mogućnosti koje pružaju pretpristupni fondovi nego čekati punopravno članstvo koje „kada bude – biće“. Građani, kaže Čanak, treba da žive sada, a ne za neku imaginarnu budućnost.


Oblačno s kišom, u Banatu jak vetar\nU Srbiji će ujutro ponegde po kotlinama biti kratkotrajna magla, a u toku dana umereno do znatno oblačno, mestimično s kišom i lokalnim pljuskovima sa grmljavinom, saopštio je Republički hidrometeorološki zavod.\nU košavskom području očekuje se slabljenje jugoistočnog vetra tokom dana, a uveče i u toku noći ponovo pojačanje, naročito na jugu Banata, gde će udari dostizati olujnu jačinu. U ostalim krajevima duvaće slab vetar promenljivog smera.\nNajniža temperatura kretaće se od 8 do 14 stepeni Celzijusovih, najviša od 13 stepeni u Timočkoj Krajini do 20 stepeni na jugu i zapadu Srbije.\nU Beogradu će danas biti umereno do znatno oblačno, povremeno s kišom, a moguć je i kratkotrajni pljusak sa grmljavinom.\nU toku dana duvaće vetar uglavnom slab, promenljivog smera, a uveče i noću jugoistočni, u pojačanju. Najniža temperatura biće oko 12 stepeni, a najviša oko 17 stepeni Celzijusa.\nOčekivana biometeorološka situacija može imati nepovoljan uticaj na osobe sa cerebrovaskularnim i psihičkim oboljenjima, kao i na astmatičare. Moguće meteoropatske reakcije su bolovi u mišićima, neraspoloženje i glavobolja.


Jedino selo može da spasi Srbiju\nJedino selo može da spasi Srbiju\nRadnici koji i dalje imaju imovinu na selu i odluče da se bave povrtarstvom ili voćarstvom, podignu staklenike ili gaje teletinu, mogli bi da žive neuporedivo bolje na selu nego u gradu čekajući platu u propaloj firmi. Istina, u oštroj konkurenciji sa ratarima iz EU propašće mnogi koji se odluče za tradicionalne proizvode poput mleka ili živine, a uspeće samo oni koji uzgajaju traženu robu poput povrća, cveća ili voća, odnosno svega što zahteva mnogo rada. Naravno, ko pozajmi novac da bi pokrenuo posao, unapred je osuđen na propast.\n– Ukoliko neki radnik ostane bez posla u fabrici, a nema neku zemlju na selu, može samo da radi kao traktorista, kod „situiranog“ poljoprivrednika, naravno, ukoliko zna da vozi traktor – kaže Bugarin. – Realno, u sadašnjim uslovima približavanja EU, koji podrazumevaju i smanjenje carinske zaštite, i manji poljoprivrednici, koji se ovim poslom bave već godinama, imaće ozbiljnih problema da opstanu, ukoliko izostane državna podrška, koja bi ih pripremila za „nošenje“ sa konkurencijom.


Kreće izvoz mesa za Tursku iz čajetinske klanice — ZoomUe\nby Marija Vranic · Published mart 5, 2018 · Updated mart 6, 2018\nBEOGRAD, ZLATIBOR – Prvih 20 tona srpskog goveđeg mesa krenuće danas za Tursku, čime je sporazum o slobodnoj trgovini sa odobrenom izvoznom kvotom od 5.000 tona godišnje u ovu zemlju počeo i praktično da se realizuje, rečeno je u Ministarstvu poljoprivrede za „Blic“.\nProdaja goveđeg mesa iz Srbije u Tursku, ugovorena je u oktobru 2017. sporazumom dve države o slobodnoj trgovini, Srbija je od Turske dobila kvotu za izvoz 5.000 tona govedine godišnje, a plasman mesa u tu zemlju biće realizovan preko Klanice “Zlatibor Čajetina”, koju su Turci izabrali kao najpodesniju za realizaciju ovog posla i koja je odgovorila svim njihovim standardima.\nNa tursko tržište bez carine moći će da se izveze i 15.000 tona suncokretovog semena, 5.000 tona zrna soje, 500 tona preparata za ishranu životinja, 500 tona hrane za pse i mačke i 500 tona mantija. Turska je odobrila Srbiji da se dupliraju kvote za izvoz graška sa 350 na 700 tona, pasulja i boranije sa 300 na 600 tona, kukuruza šećerca sa 1.000 na 2.000 i suvih šljiva sa 200 na 400 tona.\nTags: izvoz mesa za TurskuZlatibor Čajetina\nby Marija Vranic · Published jul 14, 2018\nNext story „Dobrakovo“ i dalje zatvoreno za saobraćaj\nPrevious story Ujedinjenoj opoziciji u Sevojnu 30 odsto glasova birača,radikali i Dveri ispod cenzusa (VIDEO)


Konstantinos Nempis novi šef Hrvatskog Telekoma – Bankar.me\nDecember 12, 2018 BIZNIS, REGION, SVE VIJESTI Leave a comment\nDavor Tomašković podnio je ostavku i najavio da 1. aprilu 2019. odlazi s pozicije predsjednika Uprave kompanije te da nastavlja karijeru izvan DT Grupe, a na njegovo mjesto NO je imenovao Konstantinosa Nempisa iz OTE Grupe, objavljeno je na stranicama Zagrebačke berze. Nempisa će dužnost predsjednika Uprave preuzeti 1. travnaprila ja 2019. godine.\nOvo je drugi odlazak člana Uprave HT-a u posljednjih mjesec i pol dana, podsjetimo, članica uprave Marija Felkel nije dobila novi mandat te će svoju karijeru nastaviti izvan HT grupe.\nPredsjednik Nadzornog odbora HT-a Jonathan Richard Talbot zahvalio je tokom sjednice Tomaškoviću na svemu što je postigao u kompaniji te kazao da je on sa svojim timom ostvario značajne poslovne rezultate.\nKonstantinos Nempis dolazi iz OTE Grupe, vodećeg pruzaoca telekomunikacionih usluga u Grčkoj, s pozicije izvršnog komercijalnog direktora za segment privatnih korisnika. Više od 20 godina iskustva stekao je u telekomunikacionoj industriji, vodeći nacionalne i međunarodne komercijalne timove u fiksnim i mobilnim telekomunikacionim organizacijama, stoji u saopštenju HT-a.\nPrevious Tencent Music prikupio 1,1 milijardu dolara putem IPO-a\nSljedeći Stariji od 40 godina ne bi smjeli da rade više od tri dana sedmično, da bi bili produktivni


Junker: Vremenski rok za članstvo samo za Srbiju i Crnu Goru\nOsvježeno 6. februar/veljača, 2018.\nŽan Klod Junker je potvrdio da je moguća godina učlanjenja 2025.\nPredsednik Evropske komisije Žan-Klod Junker rekao je u Evropskom parlamentu da 2025. godina nije godina kada bi Srbija i Crna Gora ”morale” da budu u EU, već da je to indidkativni datum i ohrabrenje za zemlje koje su najviše napredovale na EU putu.\nOn je pred evroposlanicima upozorio zapadnobalkanske zemlje koje teže članstvu u Evropskoj uniji da neće biti primljene dok ne reše sve granične sporove sa susedima.\n„Zemlje Zapadnog Balkana neće biti primljene u članstvo Evropske unije dok ne reše granične sporove sa susedima. Ti problemi moraju biti rešeni pre pristupanja inače neće biti pristupanja.“\nStrategija za prijem Srbije i drugih zemalja Zapadnog Balkana u članstvo Evropske unije, čije se usvajanje očekuje danas, dobro je za ceo region i ovo je veliki iskorak Brisela, izjavila je ministarka u Vladi Srbije Zorana Mihajlović.\n„Donošenje jedne takve strategije posle 15 godina mislim da je dobro za naš region, a važno je i za Evorpsku uniju. Ukoliko se u Strategiji pominje godina, to je takođe veliki iskorak Evropske unije“, ocenila je Mihajlović.\nPredsednik evropske Komisije, Žan Klod Junker je već potvrdio da će samo Crna Gora i Srbija dobiti jasan veremenski okvir za prijem u EU.\nObraćajući se Evropskom parlamentu u Strazburu, Junker je najavio da je 2025. godina, indikativan datum za prijem te dve države.\nVeber: EU neće dugo čekati na sporazum Beograda i Prištine\nPotvrda je stigla pre zvaničnog objavljivanja Startegije o Zapadnom Balkanu koja je najavljena ovog popodneva (14.30), a koju će predstaviti komesar nadležan za pitanja proširenja Johanes Han i visoka predstavnica EU za spoljnu politiku i bezbednost Federika Mogherini.


Ugovori za unapređenje turizma Beograda danas potpisani – BTV\nUgovori za unapređenje turizma Beograda danas potpisani\n10.09.2019. btv 0 Comments\nMilinko Veličković sekretar za privredu danas je potpisao 23 ugovora o dodeli sredstava za sufinansiranje programa i projekata za unapređenje turizma grada Beograda. Za tu namenu ove godine opredeljeno je 20 miliona dinara.\nIz budžeta Grada Beograda naredne godine će za ovu svrhu biti izdvojeno 30 miliona dinara.–Cilj ovog konkursa je razvoj turizma Beograda, a porast broja manifestacija značajan je za razvoj ove privredne grane. Ove godine je mnogo njih konkurisalo jer je interesovanje veliko. Nažalost, svi nisu mogli da dobiju ova sredstva, ali naredne godine iz budžeta grada ćemo za ovu namenu opredeliti 30 miliona dinara – naglasio je Veličković.\n← Za 213 odsto porastao izvoz srpske robe u Kinu\nSrbija bez polufinala na SP →\nBarseloneta ubedljivo pobedila Zvezdu\n04.11.2018. btv 0\nUsvojen leks specijalis o švajcarcima\nPredsednik Vučić na sastanku sa Micotakisom:Grčka neće promeniti svoj stav kada je u pitanju priznanje samoproglašene države Kosovo\n24.09.2019. btv 0


Villa de Fortuna vs Cadiz besplatni rezultati uživo i video stream (2021/12/03)\n4 Pucanje 22\n1 Udarci na mrežu 12\n62 Napadi 134\n17 Opasni napad 92\n0 Korner 13\nRezultat Villa de Fortuna vs Cadiz uživo (i video prijenos uživo na mreži) započinje 2021/12/02 u 20:00:00 UTC vremenu u Spanish Copa Del Rey. Ovdje na rezultatima Villa de Fortuna vs Cadiz uživo možete pronaći sve prethodne rezultate Villa de Fortuna vs Cadiz poredane po njihovim podudaranjima H2H.\nIme: Villa de Fortuna vs Cadiz\nVilla de Fortuna čvora\nNogometni rezultati AiScore dostupni su kao iPhone i iPad aplikacija, Android aplikacija na Google Playu i Windows telefonu. Možete nas pronaći u svim trgovinama na različitim jezicima kao "AiScore". Instalirajte aplikaciju AiScore na i pratite Villa de Fortuna vs Cadiz uživo na svom mobitelu!


Ubuduće elektronskom poštom prijava i odjava mjesta prebivališta\nNaslovnica NAJNOVIJE Politika Ubuduće elektronskom poštom prijava i odjava mjesta prebivališta\nSarajevo – Dom naroda Parlamentarne skupštine BiH je na današnjoj sjednici, po hitnom postupku, usvojio Prijedlog zakona o izmjenama i dopunama Zakona o prebivalištu i boravištu državljana BiH.\nUsvojenim izmjenama, navodi se u obrazloženju zakona, poboljšava se osnovni zakon, uvode u praktičnu primjenu propisi u vezi sa elektronskim potpisom, te preciziraju uslovi za prijavu i odjavu prebivališta radi unapređenja bezbjednosti ličnih dokumenata.\nPrema izmjenama ovog zakona, državljani BiH mogu kod nadležnih organa prijaviti, odnosno odjaviti prebivalište ili boravište i adresu stanovanja elektronskim putem, i to bezbjednim elektronskim potpisom ovjerenim kvalifikovanom potvrdom.\nPrijedlog ovog zakona je razmatran još u martu prošle godine kada je delegat Halid Genjac predložio Domu zaključak da se “zbog složenosti i značaja kao i nužnosti da se amandmanski otklone nejasnoće pojedinih predloženih odredaba, Prijedlog zakona o izmjenama i dopumana Zakona o prebivalištu i boravištu državljana BiH vrati na razmatranje po redovnom postupku”.\nTada, zaključak delegata Halida Genjca nije dobio potrebnu entitetsku većinu glasova, zbog čega je upućen Kolegiju Doma na usaglašavanje.\nNakon što Kolegij nije postigao saglasnost, delegati danas u drugom krugu glasanja nisu prihvatili ovaj prijedlog zaključka, te su se izjašnjavali o predloženom zakonu po hitnom postupku i usvojili ga.


Besplatna radionica marketinga na društvenim mrežama 15. juna u Zaječaru\nU poslednje vreme, sve više korisnika putem interneta dolazi do željenog proizvoda, i to mnogo češće nego posredstvom direktnog marketinga, što ukazuje na činjenicu da je digitalni marketing tek uzeo zamajac i da se u bliskoj budućnosti može očekivati da ostvari pun potencijal. Zašto onda ne biste i vi promovisali svoju ideju putem društvenih mreža i ostavili pečat u digitalnom svetu?\nNakon radionice programiranja za devojčice, Timočki omladinski centar 15. juna 2019. organizuje i radionicu digitalnog marketinga, koja je ovaj put namenjena svima koje intersuje ova oblasti i žele da nauče nešto više o istoj.\nPrijave su obavezne i broj polaznika je ograničen. Prijava traje do 10. juna u ponoć, a nakon selekcije biće izabrano 10 učesnika.\nRadionicu će voditi Bojana Kovač Vučković, diplomirani ekonomista koja će vas naučiti kako da koristite društvene mreže u cilju promovisanja vaše ideje.\nSEO optimizaciji stranice na fejsbuku\nstrategiji kreiranja sadržaja na društvenim mrežama\nkako da dođete do ciljne grupe koju želite\nkreiranje plaćenih sadržaja preko manage ads-a\nA dobićete i materijal sa svim alatima za FB, Instagram i LinkedIn.\nBojana Kovač Vučković svoj profesionalni razvoj zapocinje u PR sektoru agencije “McCann Erickson”, a zatim narednih 7 godina radi integrisane marketing kampanje za neke od najvećih klijenata u zemlji i regionu ispred iste agencije. Poseduje sertifikat o završenoj obuci London School of Public Relationship, ima iskustvo predavača u nekoliko privatnih škola u Beogradu, održava radionice I kurseve za zaposlene u kompanijama, a bila je i gost predavac na mnogobrojnim fakultetima i studenstkim organizacijama. (AIESEC, MŠM itd.) Trenutno predaje u Privrednoj Komori Srbije, u dve privatne škole i radi kao digitalni konsultant za svoju advertajzing agenciju sa posebnim akcentom na ekspertizu u digitalnom oglašavanju.\nIntezivno se bavi pružanjem konsultantskih usluga, marketingom i copywritingom na društvenim mrežama i realizacijom obuka na temu strategije, oglašavanja i taktike marketing projekata.\ndigitalni marketing pomak radionica toc


Onlajn predavanja: U 2017. moći ćete da pohađate Oksfordove besplatne kurseve - Nedeljnik\nOnlajn predavanja: U 2017. moći ćete da pohađate Oksfordove besplatne kurseve\nPrvi univerzitetski javni kurs će se fokusirati na ulogu Vlade u razvoju ekonomije\nNajbolje rangirani univerzitet na svetu će se pridružiti prestižnim institucijama poput Berklija i Harvarda u pružanju masovnih otvorenih onlajn kurseva (MOOK).\nOksford univerzitet će sarađivati sa neprofitnom onlajn platformom za učenje EdX kako bi besplatno učinili dostupnim ekonomski kurs pod nazivom ,,Od siromaštva do prosperiteta: razumevanje ekonomskog razvoja”.\nNa odgovarajući način, ovaj kurs je savršen za promovisanje mesta koja su dostupna svima koji žele dodatno da se obrazuju. Kurs će voditi profesor ekonomije i javne politike Ser Pol Kolijer. Kako tvrde sa univerziteta cilj kursa je ispitivanje uloge koju vlada ima u jačanju ekonomskog razvoja.\nProfesor Ngare Vuds, dekan Oksford Blavatnik škol izjavio je: ,,Ovaj prvi onlajn otvoreni kurs dostupan masama vidimo kao efektan način za širenje pristupa znanju izvan učionica Oksforda i želimo da pomognemo ljudima da razumeju kako njiohovo društvo i država mogu da napreduju bez obzira gde na to gde se nalaze u svetu.”\nUpis je sada otvoren preko EdX platforme i studenti mogu da očekuju da će provoditi sva do tri sata nedeljno na kursu koji traje šest nedelja. Materijali će, takođe, biti dostupni nakon što se kurs završi.\nŠta polaznici mogu da očekuju od kursa?\nKurs će diskutovati i ispitivati ulogu vlade u ključnim političkim, socijalnim i ekonomskim procesima koji utiču na razvoj. Profesor Kolijer će pokušati da odgovori na pitanje zašto je društvima potrebna politika koja je istovremeno centralizovana i inkluzivna i koji su to procesi u kojima se ovakve politike razvijaju. Pažnja će podjednako biti usmerena kako prema unutrašnjim faktorima poput značaja identiteta, normi i narativa, tako i prema spoljašnjim razlozima za razvoj što obuhvata trgovinu, migraciju, vojne intervencije i međunarodna pravila.\nUčešće u ovom kursu doprineće boljem razumevanju kako razni faktori utiču na ekonomski razvoj i kako se različiti razvojni putevi vodećih svetskih država međusobno odnose.\nIako se Oksford se prihvatio ovog programa tek sada, ideja o dostupnim kursevima putem interneta zaživela u Americi pre par godina.Univerzitet Harvard i Institut tehnologije u Masačusetsu osnovali su masovnu otvorenu onlajn platformu 2012. godine s ciljevima povećanja pristupnosti visoko-kvalitetnom obrazovanju dostupnom svuda i svakome i poboljšanje učenja i predavanja na univerizetu i onlajn kroz istraživanja. U ponudi su kursevi sa najboljih svetskih univerizeta i institucija.\nDa je sistem učenja korišćenjem interneta u porastu, najbolje govori činjenica o virtuelnim sajmovima zapošljavanja i programa razmene studenata. Upravo jedan sajam tog tipa će se održati 10.januara. Virtuelni sajam za školovanje u inostranstvu će, po našem vremenu, trajati od 16h do 20h. Vladini zvaničnici i više od 100 najboljih univerziteta će razgovarati sa zainteresovanim studentima putem interneta o obrazovnim mogućnostima.


Domovi za stare - gerontološki centri u Srbiji\nDom za stare, Beograd, Srbija\ngerontološki centar, privatni i penzionerski domovi\nElizabeta dom za stare, Višnjica, Beograd\nElizabeta, dom za stare i negu bolesnih je ustanova socijalne zaštite, gradjevinski izvedena po najvišim svetskim standardima u skladu sa primenjivom funkcijom a namenski da omogući što bolji kvalitet pružanja odgovarajućih usluga. Potrebno je naglasiti da je objekat opremljen tako da zadovolji najstrožije kriterijume ustanovljenih normi i standarda ministrastva.\nDom za stare Agape, Voždovac, Beograd\nSa zadovoljstvom Vam predstavljamo prvi privatni, namenski građen, dom za smeštaj i negu starih lica u Beogradu luks kategorije. Dom se nalazi u mirnom delu grada, na Voždovcu. Naš dom nudi luksuzan smeštaj i vrhunsku negu i usluge za 52 korisnika.\nCentar za odmor i rehabilitaciju starih lica Sveti Trifun, Bgd\nGostima se pruža jedan potpuno nov vid ugostiteljske usluge.U luksuznom objektu kakav je naš, gosti u trećem dobu,provode ostatak života, ili samo kraći period u društvu svojih vršnjaka, sa profesionalno spremljenom hranom, prisustvom lekara i pomoći oko svega onog zašta im je pomoć potrebna.\nDom za negu starijih lica MiliDom, Beograd\nDom za stara lica se nalazi u Beogradskom naselju Bežanijska kosa kod Bežanijske šume u neposrednoj blizini doma za stare KBC Bežanijska kosa Beograd. Dom za stara lica obuhvata jednokrevetne, dvokrevetne i trokrevetne sobe velike dnevne boravke, sunčana dvorišta, terase, lift i video nadzor.\nDom za stare Viktorija, Dedinje, Beograd\nDom za stare Viktorija nalazi se u elitnom delu Beograda na Dedinju. Vila koja je namenski sagrađena i adaptirana za potrebe starijih lica, na placu od 10 ari, okružena je borovima sa pogledom na šumovite predele Košutnjaka.\nKneževi konaci dom za penzionere, Vrnjačka Banja\nDom za smeštaj penzionera i starih lica Kneževi konaci u Vrnjačkoj Banji otvoren je 15. septembra 2008. godine. Dom za smeštaj penzionera i starih lica je ustanova osposobljena za brigu prema starim i iznemoglim osobama.\nDom za stare i penzionere Kula, Kula\nDom za stare i penzionere Kula je socijalno-zdravstvena ustanova za zbrinjavanje odraslih i starih lica, osnovan 1988. godine, a 1989. godine integrisano je i odeljenje u Ruskom Krsturu. Osoblje Doma za stare i penzionere Kula je stručno osposobljeno za rad sa korisnicima.\nDom za stara lica Alibunar, Alibunar\nDom za smeštaj starih lica i penzionera nalazi se u Alibunaru u mirnom i lako pristupačnom delu grada, u blizini Deliblatske Peščare, pored čiste ekološke sredine i najbolje vode u Banatu gde je čist vazduh koga lekari preporučuju jer je sličan Zlatiborskom.\nHELP dom za starija lica, Radujevac, Negotin\nHELP kao dom za starija lica i negu bolesnih osoba je ustanova koja nudi najkvalitetniji smeštaj i profesionalnu negu osoba najzrelijem dobu. Cilj našeg postojanja je pružanje visokokvalitetnih usluga koje se tiču smeštaja, ishrane, nege i higijene, medicinskih usluga i društvenog života, kako bi učinili lakšim, lepšim i zanimljivijim život starijim osobama i njihovim porodicama.


Stručnom praksom možda lakše do posla - TV ZONA PLUS - HD\nStručnom praksom možda lakše do posla\nсеп 16, 2015 Grad Niš, Niški univerzitet\nA oko 80 studenata Niškog univerziteta dobilo je sertifikate o završenoj stručnoj praksi u niškim javnim preduzećima. Praksa je deo projekta koji su zajedno realizovali Niški univerzitet i grad Niš.\nTeorija je jedno, a praksa sasvim drugo, zajednički je stav studenata koji su tri i po meseca obavljali praksu u niškim javnim preduzećima. Zadovoljni su onim što su videli i naučili, ali postoje i stvari koje bi menjali kada bi mogli.\nOvo je prvi put da studenti praksu obavljaju u javnim gradskim peduzećima, kAže rektor Dragan Antić. Rezultati su odlični, ali bi bili još bolji, kada bi se ovakav projekat mogao da se realizuje i sa privatnim preduzećima.\nGradonačelnik Niša Zoran Perišić kaže da će učiniti sve da iznadje načine da se najbolji studenti zadrže u zemlji i gradu.\nStudentska praksa deo je projekta koji su zajedno realizovali Niški univerzitet i Grad Niš.\nTempus projekat: uz fakultet i sertifikat\nČolin spektakl u Nišu 25.septembra


Zdrava Srbija protiv rudnika litijuma | Kaleidoskop\nOno što je osnovna smetnja budućem razvoju turizma na teritoriji opštine Loznica, ali i čitave Zapadne Srbije, jeste potencijalno otvaranje rudnika litijuma kompanije Rio Tinto u ovom kraju, saopštila je Zdrava Srbija.\nOva stranka poručuje da će stati u odbranu i zaštitu životne sredine i prava na zdrave uslove života stanovništva ovog dela Srbije.\n- Ako se ovde naruši životna sredina, tu neće biti budućnosti ni za njene stanovnike, ni za sav biljni i životinjski svet - odgovorio je predsednik Zdrave Srbije (ZS) Milan Stamatović na pitanja građana koji su prisustvovali otvaranju kancelarije stranke u Loznici.\nČinjenica je da je budućnost Srbije zavisi i od stanja u Zapadnoj Srbiji, nastavio je Stamatović, jer ovde imamo zdrave prirodne resurse i sve drugo što ide uz reku Drinu. Zdrava Srbija to može da promoviše, može i ovde da prenese pozitivna iskustva iz Čajetine i Zlatibora u smislu razvijanja turizma i stočarstva. Interes građana nam je uvek na prvom mestu, tako da ćemo uvek osluškivati njihove želje i nikada nećemo dozvoliti da bilo šta drugo bude razlog donošenja odluka koje ne bi bile u skladu sa voljom građana lokalnih sredina, regiona i cele Srbije.\n„Interes građana nam je uvek na prvom mestu, tako da ćemo uvek osluškivati njihove želje i nikada nećemo dozvoliti da bilo šta drugo bude razlog donošenja odluka koje ne bi bile u skladu sa voljom građana lokalnih sredina, regiona i cele Srbije“, rekao je Stamatović.


Pala srpska mreža za brakove sa Mađaricama | Mondo Portal\n4. decembar, 16:03\nPala srpska mreža za brakove sa Mađaricama 0 Podeli Podeli na facebook Podeli na twitter Podeli na viber Pošalji na mail\n25.09.2014. / 09:34 09:45\nPala srpska mreža za brakove sa Mađaricama\nIzvor Tanjug 25.09.2014. / 09:34 09:45\nNacionalna kancelarija za istrage Mađarske pokrenula je istragu protiv muškarca srpske nacionalnosti na osnovu osnovanje sumnje da je izgradio organizaciju u okviru koje su državljanke Mađarske sklapale brakove za novac.\nKako je izjavila portparolka Zemaljske policijske glavne kapetanije Mađarske Viktoria Čiser-Kovač, cilj brakova iz interesa je bio da muškarci, državljani Srbije kao članovi porodice državljanke Evropske unije zatraže dozvolu za boravak u Nemačkoj.\n"U ovom predmetu već ima 24 osumnjičenih, koji su kao organizatori ili plaćene udavače doprineli sklapanju više od 200 lažnih brakova", rekla je Čiser Kovač, a prenosi Vojvodina danas.\nPrema inspektorima muškarac, državljanin Srbije sa suprugom, državljankom Mađarske zajedno su organizovali mrežu za sklapanje brakova.\nNajveći udar Europola na gangstere,1.000 uhapšenih\nU Austriji pronalazili "snajke" za EU papire\nNemačka: Srbi treći po brakovima zbog papira\nŽene su dobijale 200-1800 evra po sklopljenom braku. Organizatori su ih najpre doveli u Srbiju gde su se venčale, zatim su ih zajedno sa svojim muževima uputili u Nemačku u cilju nabavke dozvole za boravak za novopečene muževe.\nOvaj predmet je deo operacije Arhimedes, koja je koordinisana od strane Europola i u okviru koje su 28 zemalja Evropske unije, među njima i Mađarska usmerili pažnju na ilegalne migracije, krijumčarenje ljudi i krivična dela u vezi sa narkoticima.\nOvo nije prvo hapšenje zbog zloupotrebe mađarskog državljanstva, koje se može dobiti i na osnovu braka s državljaninom Mađarske, a ovaj problem dospeo je u javnost u novembru prošle godine kada su otkrivreni prvi fiktivni brakovi.


Poslanik Demokratske stranke Balša Božović podneo je krivičnu prijavu protiv svih odgovornih u slučaju spornih potpisa za sazivanje sednice parlamenta.\n- Izvinjenje Aleksandra Martinovića nije dovoljno - kaže Božović u saopštenju medijima.\nKaže i da u ovom slučaju, koji on vidi kao "falsifikovanje potpisa", postoje dve mogućnosti - jedna je da su oni koji više nisu poslanici svesno 9. februara 2019. godine potpisali zahtev za održavanje sednice, iako na to nisu imali pravo, a druga da je Martinović zloupotrebio potpise koje su dva poslanika dala za neku raniju priliku.\nMandat dobila na listi DJB, ali je odmah prešla u SNS\n- U oba slučaja, predsednica Narodne skupštine je morala odbaciti ovaj zahtev - smatra Božović.\nMeđu 154 potpisa narodnih poslanika koji su uputili zahtev Maji Gojković, na osnovu kog je ona zakazala sednicu i prosledila ga svim narodnim poslanicima, nalaze se i potpisi petoro koji više nisu poslanici, a Martinović je juče izjavio da je do toga došlo njegovom greškom, i to tako što je pušten stari spisak poslanika SNS.


Šta savremen šef zaista očekuje od tebe - WANNABE MAGAZINE\nŠta savremen šef zaista očekuje od tebe\nSavremeni šefovi nisu oni od ranije, čiji je posao bio da svojom pojavom ulivaju strahopoštovanje, a ne da se razumeju u svoj posao. Šef nema bezgranična ovlašćenja, mora da bude kompetentan, da poznaje svoje radnike i da sa njima ima dobru komunikaciju i saradnju. On je dužan da osigura najbolje rezultate, a to se nikako ne postiže zastrašivanjem i omalovažavanjem zaposlenih, nego ličnim primerom. Savremeni šefovi su primer svojim radnicima, uvek su im dostupni i očekuju od njih uključenost, posvećenost, kreativnost. Pa, ako si u strahu od novog šefa, ili si nova na poslu, pa tek treba da se uklopiš, ne pokušavaj da se dodvoriš šefu i ne plaši se da pokažeš svoj entuzijazam, kao i da tražiš objašnjenje i uputstva za ono što ne znaš i u šta nisi sigurna.\nNe moraš uvek da odobravaš šefove ideje\nAko zaista slušaš i razmišljaš o onome što šef predlaže na važnom zastanku, možda ćeš uočiti neke slabosti tog predloga i sinuće ti kako one mogu da se prevaziđu, kako stvari mogu da se pojednostave, ili efikasnije i brže obave. Zato sastanak i služi, da svi iznesu svoje komentare i ideje i da se pronađe najkonstruktivniji način da se nešto obavi. Ukoliko vidiš da vlada takva atmosfera, da su u kolektivu svi proaktivni, savremeni, upućeni i uključeni, pridruži se i iznesi svoje mišljenje i primedbe. Ali ako proceniš da je ono što imaš da kažeš u sukobu sa onim što šef izlaže, da bi tvoj predlog mogao da ga stavi u situaciju da se oseća neprijatno (uočila si da u nečemu greši), traži konsultacije posle sastanka, pa reci šefu nasamo to što si primetila.\nŠef će ti odrediti zadatak kad ga ima, ali on očekuje i da sama sebi nađeš zadatak\nAko ne čekaš da ti šef svaki put kaže šta treba da radiš, već se uključiš i sama pronađeš i postaviš zadatak, pokazuješ sigurnost u sebe i svoje sposobnosti, samostalnost u radu, inicijativu i kompetenciju. Ako želiš da učestvuješ u novom projektu, traži da te šef uključi i objasni čime možeš da doprineseš i na koji način. Možda nećeš odmah dobiti važan zadatak, ali ako sama tražiš više odgovornosti i više izazova, sigurno ćeš dobiti priliku da se iskažeš i dokažeš.


Blog | Watchout Security\nNajnovije vesti i aktuelnosti iz kompanije Watchout security\nNovi Zakon o privatnom obezbeđenju i podzakonski akti koji ga prate, doneli su mnogobrojne novine na srpsko tržište. Jedna od njih jeste i obaveza procene rizika u zaštiti lica, imovine\nDa smanjenje rizika od katastrofa i upravljanje vanrednim situacijama predstavlja nacionalni i lokalni prioritet, govori i činjenica da je 20. novembra 2018. godine Skupština Srbije donela Zakon o smanjenju rizika\nMeđu najboljim poslovima u ovoj godini, prema listi tima CNN-a za ekonomiju, nalaze se programer mobilnih aplikacija, menadžer rizika, pregovarač u energetskom biznisu, analitičar proizvoda. Kao važni faktori pri izradi\nAko u firmi imate fizičko obezbeđenje, velike su šanse da od 16. decembra budete u prekršaju, ukoliko niste napravili elaborat o obezbeđenju koji zahteva Zakon koji tada stupa na snagu.\nStvaranje kohezivnog i koordinisanog sigurnosnog plana od ključnog je značaja za uspeh svakog poslovanja i sigurnosti lica i imovine. Ukoliko se oslonite na stručnjake koji za vas mogu da kreiraju\nUkoliko želite da implementirate integrisano rešenje za bezbednost i video nadzor u svoj poslovni sistem nadzor, može da se dogodi da naiđete na veći raspon dostupnih opcija, da vas dovede


Online promocija etno, eko i seoskog turizma Bijeljine | Republika Srpska\nNaslovna Republika Srpska Online promocija etno, eko i seoskog turizma Bijeljine\nOnline promocija etno, eko i seoskog turizma Bijeljine\nUdruženje građana „Centar za promociju i razvoj informacionog društva – Impact“, Bijeljina u saradnji sa Udruženjem žena sa invaliditetom „IMPULS“ Bijeljina, počinje realizaciju projekta „Turizam u Bijeljini – pogled iz online svijeta“.\nGrad Bijeljina ima značajnu turističku ponudu, ali ipak, samo dio turističkih potencijala i turističkih manifestacija ima značajniju vidljivost u online svijetu. Projekat „Turizam u Bijeljini – pogled iz online svijeta“, de omoguditi bolju promociju turističkih destinacija i manifestacija i afirmisati domadu radinost žena putem Interneta. Kao rezultat projekta nastade online reportaže sa fotografijama i video prilozi koji de biti objavljeni u posebnoj sekciji Internet portala „Bijeljina Danas“.\n“Osim kreiranja i promocije članaka o turističkim potencijalima Bijeljine, osobe iz ciljnih grupa upoznade se sa načinima i dobrim praksama online promocije i mogudnostima predstavljanja svojih usluga i proizvoda širokom Internet auditorijumu. Ovo je inovativan pristup promociji koji de na najbolji način predstaviti Grad Bijeljinu kao važnu turističku destinaciju, posebno mlađim generacijama kojima je „lakše pridi“ kroz online kanale, nego korišdenjem tradicionalnih medija”, rekla je Sanja Đurid, menadžer projekta.\nProjekat „Turizam u Bijeljini – pogled iz online svijeta“ sufinansira Grad Bijeljina, a realizuje se u\nokviru Regionalnog programa lokalne demokratije na Zapadnom Balkanu – (ReLOaD) koji finansira Evropska unija (EU), a implementira Razvojni program Ujedinjenih nacija (UNDP).\nU sklopu projektnih aktivnosti, koje su počele 1. aprila, održani su sastanci sa partnerskom organizacijom – Udruženjem žena sa invaliditetom „IMPULS“ i saradnicima iz Turističke organizacije Bijeljina.\n„Projekat je od velikog značaja za članice Udruženja koje se bave nekom od kudnih radinosti jer de veliki broj ljudi biti u prilici da se upozna sa njihovim radom, a one de stedi nova znanja i iskustva vezana za promociju u online okruženju, prvenstveno putem društvenih mreža, što de im omoguditi da pospješe prodaju proizvoda“, naglasila je Tanja Milinkovid, izvršni direktor IMPULS-a.\nRadosav Đokid, direktor Turističke organizacije, prilikom susreta rekao je da je ovo dobar način promocije turizma Grada Bijeljine.\n„Članci i video prilozi, koji de biti objavljeni i promovisani na internetu, doprinijede da se veliki broj ljudi regionu, a i šire, upozna sa turističkom ponudom našeg grada. Vjerujemo da de projekat povedati posjedenost manifestacija koje organizujemo“, rekao je direktor Turističke organizacije Bijeljine.\nKrajem septembra planirano je održavanje završne večeri u galeriji Centra za kulturu, kada de biti predstavljeni rezultati realizacije projekta “Turizam u Bijeljini – pogled iz online svijeta”. O datumu I vremenu održavanja mediji de biti naknadno obaviješteni.


Petak, 14 Oktobar 2016\tReagovanja\t- Reagovanja\nTa NVO tvrdi da je netačan glavni nalaz teksta da ,,do sada nijesu učinjeni pomaci u institucionalizaciji pozicije medijatora za romsku i egipćansku djecu". U prilog toj tvrdnji navode da je usvojen niz dokumenata i strategija, čime je, kako kažu, ,,zaokružen pravni proces izrade i validnosti ove stručne kvalifikacije".\nU tekstu se ne spori taj proces, već ukazuje da je pozicija medijatora i dalje nesigurna, i da njihov angažman zavisi od nastavka projekta koji nije dugoročan, zbog čega je ova školska godina i započela bez medijatora u većini škola. U prilog toj tezi ide i podatak da je umjesto saradnika u socijalnoj inkluziji Roma i Egipćana u oblasti obrazovanja, kako je to predviđeno u Akcionom planu Strategije za socijalnu inkuziju Roma i Egipćana u Crnoj Gori 2016-2020 za ovu godinu, REF je angažovao - volontere.\nIsta NVO dalje navodi da nije tačno da je prevoz do škole obezbijeđen samo mlađoj djeci. Radi se o tvrdnji medijatora Crvenog krsta koji je angažovan u OŠ ,,Božidar Vuković Podgoričanin".\nKonačno, iz REF-a tvrde da nijesu imali priliku da se izjasne, te da im se ,,niko nije zvanično obratio ovim povodom".


“Da pravo svako – dete uživa lako”\nKao i svake godine u oktobru, obeležava se Dečija nedelja, tokom koje sve relevantne institucije obrazovanja, socijalne i zdravstvene zaštite i kulture brojnim aktivnostima ukazuju na najaktuelnije izazove i upoznaju javnost na potrebe dece u ostvarivanju svojih prava, kao i na odgovornost koju porodica, škola, država i njene institucije imaju.\nOve godine Dečja nedelja održava se od 7. do 13. oktobra pod sloganom “Da pravo svako – dete uživa lako”, a širom naše opštine prvi dan je obeležen upravo upoznavanjem dece sa Konvencijom o pravima deteta.\nPredškolska ustanova “Vlada Obradović Kameni”, prvog dana obeležavanja, za najmlađe polaznike ove ustanove priredila je dečju predstavu „Maštalica svaštalica“, u izvođenju pozorišta „Teatrić“ iz Beograda. Predstavu su pogledali mališani svih grupa, osim jaslica, u Prhovu, Pećincima, Sibaču i Popincima, i zajedno sa svojim vaspitačicama uživali u maštovitom i komičnom izvođenju. Tokom narednih dana, priliku da uživaju u predstavi imaće i mališani u ostalim mestima pećinačke opštine.\nNakon predstave, polaznici u Pećincima, kao i svake godine, na šetelištu ispred vrtića kredama u boji crtali su i ispisivali poruke na temu Dečjih prava. Pećinačko šetelište bilo je šareno od iscrtanih cvetića, srca u boji, i ispunjeno dečjim osmehom, a zajedno sa njima crtali su i Anita Volčevski direktorica PU, Svetlana Popović pomoćnica direktora i Maja Došenović iz opštinskog Odeljenja za društvene delatnosti. Reklo bi se da su mališani sa lakoćom uživali u svojim pravima i na dostojan način ukazali na svoje potrebe, a to je samo početak, jer su nam polaznici predškolske ustanove pripremili bogat program tokom obeležavanja Dečje nedelje.\nOvogodišnja Dečija nedelja obeležava značajan jubilej, 30 godina Konvencije Ujedinjenih nacija o pravima deteta, najznačajnijeg međunarodnog dokumenta u oblasti ljudskih prava koji se tiče deteta, kao i najšire prihvaćenog pravnog instrumenta za zaštitu ljudskih prava.


"Važno obilježavnje dana pobjede"\nPodnaslov: "Važno obilježavnje dana pobjede"\nTizer: Predsjednica Skupštine Danijela Đurović sastala se danas sa delegacijom poslanika EPP- Evropske nareodne partije Evropskog parlamenta, koju je predvodio Andrej Kovačev, portparol za proširenje i susjedstvo grupe EPP-a. Đurović je kazala da perspektiva članstva u EU ostaje trajno opredjeljenje i glavni pokretač reformi u Crnoj Gori, zbog čega je neophodna kontinuirana podrška Evropske unije.\n"Ona se osvrnula na važnost današnjeg obilježavanje Dana pobjede nad fašizmom i Dana Evrope, ističući da punopravno članstvo u EU predstavlja primarni strateški cilj Crne Gore. U tom kontekstu, predsjednica je apostrofirala da dvije trećine naših građana snažno podržavaju članstvo Crne Gore u EU, izrazivši očekivanje da će nova parlamentarna većina nastaviti da predano radi u cilju dobijanja datuma članstva", sapšteno je iz Skupštine.\nĐurović je izrazila posebno zadovoljstvo činjenicom da je u delegaciji i predsjedavajući Parlamentarnog odbora za stabilizaciju i pridruživanje (POSP) Vladimir Bilčik, kojeg je pozvala da kao dobar poznavalac prilika u našoj zemlji ohrabri EU da se dodatno posveti politici proširenja, posebno kada je u pitanju Crna Gora.\nDanašnji sastanak bio je prilika da je Đurović upozna sagovornike sa prioritetima u svom mandatu ističući da bi pokretanjem širokog parlamentarnog dijaloga oko ključnih imenovanja u pravosuđu bila poslata snažna poruka EU da među političkim akterima postoji jedinstven stav oko krucijalnih političkih pitanja.\nOna je podsjetila da je Crna Gora jedina zemlja kandidat koja je otvorila sva pregovaračka poglavlja i izrazila očekivanje da ćemo u najskorijem periodu dobiti završna mjerila za poglavlja 23 i 24 kako bi došlo do dinamičnije etape zatvaranja.\nU svjetlu nedavnih dešavanja, predsjednica je ponovila da su potrebni konkretni znaci podrške zemalja članica EU kako bismo osigurali stabilnost i bezbjednost cijele Evrope.\n„Za bezbjednost regiona Zapadnog Balakana od naročite je važnosti da sve zemlje postanu dio evropske porodice u što skorijem periodu“, zaključila je predsjednica Đurović.\nKovačev je pozdravio današnji sastanak sa crnogorskim parlamentarcima, ističući da je susret prilika da prenesu poruku podrške evropskoj integraciji Zapadnog Balkana. On je naglasio da Crna Gora predstavlja uspješnu evropsku priču koja proces integracija treba da zaokruži što prije kako bismo postali punopravna članica EU.\nEvropski parlamentarci su ohrabrili reformske procese i ukazali na važnost kontinuiranog dijaloga u Skupštini Crne Gore.\nTokom sastanka bilo je riječi i o aktuelnim političkim pitanjima u vezi sa objedinjavanjem lokalnih izbora.\nIspred Skupštine Crne Gore, sastanku su prisustvovali i potpredsjednica Skupštine Branka Bošnjak, kao i poslanici Branimir Gvozdenović, Dragan Vukić, Božena Jelušić, Miodrag Lekić i Simonida Kordić, dok su u delegaciji Evropskog parlamenta bili Rasa Juknevičijus, Vladimir Bilčik, Kristijan Zagarac, Karlo Resler i Tomislav Sokol.\n05.09.2022 - 16:28 | *\n05.09.2022 - 16:28\nTagovi: Skupština Crne Gore, Evropski parlament, Danijela Đurović, Dan pobjede, članstvo u eu


NOVI "ORLIĆ" Mladi fudbaler Bajerna odabrao da igra za Srbiju! - MaxBet Sport\nNOVI “ORLIĆ” Mladi fudbaler Bajerna odabrao da igra za Srbiju!\nAleksandar Pavlović na treningu u Bajernovom kampu (Foto: FK Bajern/Tviter)\nSrpski reprezentativni fudbal po svemu sudeći ne mora da brine za svoju budućnost. Naime, mladi fudbaler Bajerna iz Minhena odabrao da igra za reprezentaciju Srbije!\nNa meču Viljareal – Atalanta, naša kladionica nudi kvotu 2.15 za igru ug 3-5.\nMladi fudbaler Bajern Minhena, Aleksandar Pavlović, uzeo je srpsko državljanstvo i odlučio da igra za reprezentaciju naše zemlje. Pavlović je napunio 17 godina prošlog maja, a prošao je sve mlađe selekcije nemačkog šampiona.\nIgra na poziciji centralnog veznog igrača, a može da bude nešto ofanzivniji ili defanzivniji, ako se to od njega zahteva. Srpski mladić će za “orliće” do 18 godina debitovati za nedelju dana, u utakmici sa Slovenijom.\nPavlović je rođen u Minhenu, a trenutno nastupa za selekciju Bajerna do 19 godina gde je upisao već dva nastupa od početka sezone.\n🔴 #FCBU17: 2:2 gegen Unterhaching\n🔴 #FCBU16: 5:0 gegen Deggendorf\nAlle Infos zum Testspiel-Wochenende: https://t.co/kbgsc68wU6 #FCBayern pic.twitter.com/lu34cMiWiJ\n— FC Bayern Campus (@fcbayerncampus) September 7, 2020\nFUTSAL MUNDIJAL “Orlovi” poraženi od Irana zbog 20 sekundi “Zone sumraka”\nLIGA KONFERENCIJE Čančarević nemoćan u Tel Avivu, Fejenordu samo bod u Haifi\nTagovi:aleksandar pavlovićFK Bajern MinhenOmladinska reprezentacija SrbijeTop3\nKošarkapre 57 minuta


Izvor: Vostok.rs, 17.Jan.2021, 21:31\nIzlazak Rusije iz Sporazuma o otvorenom nebu nije znak za administraciju izabranog predsednika Amerike Džozefa Bajdena, to je zatvaranje slučaja koji je bio aktuelan za vreme prošle administracije, izjavila je portparol Ministarstva spoljnih poslova Marija Zaharova za televiziju „Rusija 1“. „Odluka prethodne američke administracije je bila da se povuku iz Sporazuma i u skladu sa tim - mi ovu temu zatvaramo upravo pri toj administraciji. To nije nikakav znak za budućnost, već zatvaranje slučaja koji je bio aktuelan za vreme prethodne administracije, to je logično“, rekla je Zaharova. Ona je naglasila da je Rusija otvorena za normalan dijalog sa SAD-om pri novoj administraciji Džoa Bajdena. „Ne predviđamo neko naglo poboljšanje odnosa sa SAD pod Bajdenovim rukovodstvom. U principu se poboljšanja ne predviđaju jer su ljudi isti, nisu menjali svoje teze... Otvoreni smo za normalan dijalog, zasnovan na uzajamnom poštovanju“, rekla je ona.\nIzvor: Vostok.rs, 18.Jan.2021, 15:26\nOdluka Rusije da započne postupak povlačenja iz Ugovora o otvorenom nebu odgovor je na akcije SAD-a koje nisu odgovorile na napore Moskve da se spasi sporazum, izjavila je portparol Ministarstva spoljnih poslova Kine, Hua Čuning. Ministarstvo spoljnih poslova najavilo je u petak pokretanje procedura...


Počela je sa radom CompanyAcademy, prva B2B ustanova LINKgroupa namenjena usavršavanju zaposlenih | LINK group\nOct 25, 2019\tCompanyAcademy 0 comments\nU okviru LINKgroup porodice počela je sa radom CompanyAcademy (CA), koja nudi kompletno obrazovno rešenje prilagođeno potrebama kompanije, sa jedinstvenim uslugama na tržištu za njen napredak i usavršavanje zaposlenih.\nReč je o LINKgroup usluzi koja se temelji na B2B modelu poslovanja, što je ujedno čini i pionirskim projektom, ali i rezultatom višedecenijskog rada u oblasti edukacije.\nCA nudi napredne personalizovane usluge, alate i rešenja koji će obezbediti napredak svake kompanije i najefikasniju i najsavremeniju edukaciju zaposlenih.\nOno po čemu se CA posebno izdvaja je inovativna online platforma sa preko 400 kurseva, koja postaje interna škola kompanije, odakle i potiče naziv CompanyAcademy. Na njoj zaposleni mogu izuzetno lako da se usavršavaju bilo kada i sa bilo kog uređaja uz internet konekciju.\nTo je zapravo napredna verzija Learning Management Systema integrisanog u poslovne svrhe, koji je u svetu svoju ekspanziju doživeo još pre nekoliko godina, ali je sada, zahvaljujući CompanyAcademy, konačno zaživeo i kod nas.\nKursevi na CA platformi pokrivaju čak 12 poslovnih oblasti, pa se zaposleni, shodno svojim potrebama i ciljevima, mogu usavršavati u ljudskim resursima, marketingu, dizajnu, prodaji, biznisu, programiranju, jezicima, produkciji, administraciji mreža, informacionoj pismenosti, kao i menadžerskim i mekim veštinama. Dakle, obuhvataju skoro sve sfere koje su neophodne zaposlenima da napreduju i lično i profesionalno.\nSveobuhvatne usluge koje donose mnogo više od edukacije\nPored jednostavnog online usavršavanja, CompanyAcademy organizuje sve vrste praktičnih obuka za zaposlene i live stream treninge, vodi profesionalni consulting, pruža savremenu produkciju uz korišćenje multifunkcionalnog studija i nudi mogućnost sticanja prestižnih domaćih i svetskih sertifikata.\nZa napredak i kompanija i zaposlenih\nZahvaljujući CompanyAcademy, kompanija na jednostavan način omogućava usavršavanje svojih zaposlenih, uz minimalne troškove, čime poboljšava performanse i povećava profit, prati napredak zaposlenih i nagrađuje ih u skladu sa tim, optimizuje svoje poslovanje kroz uštedu vremena, održava i uvećava znanje i stručnost, na jednostavan način transformiše timove i sektore i vraća investicije uložene u usavršavanje.\nNjeni zaposleni, sa druge strane, dobijaju priliku da se jednostavno, permanentno, efikasno i kvalitetno usavršavaju, kao i da svoje znanje i stručnost potvrde prestižnim sertifikatima. Širenjem kompetencija i usvajanjem novih znanja zaposleni ne samo da više doprinose svojim kolektivima i stiču mogućnost za profesionalni napredak već ostvaruju i lični progres i ispunjavaju sopstvene ambicije.


Senator Schumer: Trump ne može u rat bez odobrenja Kongresa\nOperacija protiv Soleimanija je izvedena bez posebnog odobrenja i prethodnog obavještenja ili konsultacija sa Kongresom, kazao je Schumer (EPA)\nLider demokratske manjine u američkom Senatu Chuck Schumer izjavio je da američki predsjednik Donald Trump nema ovlaštenja da uđe u rat sa Iranom bez odobrenja Kongresa.\n“Ne treba liti suze zbog ubistva iranskog generala Qassema Soleimanija, ali je predsjednik Trump trebao da konsultira čelnike Kongresa prije akcije američkih snaga”, izjavio je Schumer u Senatu nakon ubistva iranskog generala Soleimanija u Iraku, prenosi Anadolija. .\nIstakao je također da je operacija protiv Soleimanija izvedena bez posebnog odobrenja i prethodnog obavještenja ili konsultacija sa Kongresom.\nKomandant Soleimani, koji je predvodio elitnu jedinicu Iranske revolucionarne garde, ubijen je u ranim jutarnjim satima u petak u američkom napadu u Bagdadu, a Ministarstvo odbrane SAD-a je saopćilo da su napad izvele američke snage po direktivi predsjednika te zemlje Donalda Trumpa.\nSAD poziva Amerikance da napuste Irak, oglasio se i Trump\nPredsjednik Trump upravo je ubacio dinamit u kutiju šibica, napisao je Joe Biden, jedan od kandidata za američkog predsjednika, na Twitteru.\nIranski šef diplomatije rekao je da je Qassem Soleimani bio najefikasnija snaga koja se borila protiv ISIL-a i Al-Kaide.


Sreda , 2018-05-09 | 17:01:02\nLokalne samouprave u Srbiji mogu konkurisati do 29. juna za sredstva EU za izgradnju infrastrukture, pod uslovom da je obezbedjena gradjevinska dozvola, saopštila je danas kancelarija Ujedinjenih nacija za projektne usluge (UNOPS).\nEU je, kako se navodi, namenila 5,2 miliona evra za unapredjenje infrastruktre u dva regiona - Šumadije i zapadne Srbije i Južne i istočne Srbije.\nPravo učešća ima 99 lokalnih samouprava uključenih u realizaciju programa EU PRO koji se finansira iz IPA programa za 2016. godinu, a sprovodi ga UNOPS u partnerstvu sa Vladom Srbije, prvenstveno sa Ministarstvom za evropske integracije.\nVrednost pojedinačnih projekata je od 50.000 do 150.000 evra, a lokalne samouprave mogu da konkurišu sa samo jednim predlogom projekta.\nMinistarka Srbije za evropske integracije Jadranka Joksimović je rekla da "proces evropskih integracija nije cilj sam po sebi, već predstavlja mehanizam ukupnog unutrašnjeg razvoja naše zemlje".\n"Pozivam gradove i opštine da iskoriste sve mogućnosti koje pruža EU PRO i da konkurišu s projektima koji će doprineti održivom regionalnom razvoju i unapredjenju kvaliteta zdravstvenih, socijalnih i komunalnih usluga koje uživaju gradjani", rekla je Joksimović.


Svetska premijera digitalizovane verzije ''The Deadly Invention'' (1958) Karela Zemana • Art-Anima\nSvetska premijera digitalizovane verzije ”The Deadly Invention” (1958) Karela Zemana\nNova, digitalna restauracija filma “The Deadly Invention” (Vynález zkázy, Smrtonosni izum, 1958), čuvenog češkog režisera i scenariste Karela Zemana, biće premijerno prikazana danas, istovremeno u tri zemlje sveta.\nDigitalizovana verzija ovog filmskog remek-dela inspirisanog ostvarenjima Žila Verna (prvenstveno romanom “Pozdrav zastavi” iz 1897. godine), biće premijerno prikazana u 20 časova po srednjeevropskom vremenu publici u njujorškom Muzeju pokretnih slika (SAD), na Filmskom festivalu u Karlovim Varima (Češka) i u Nacionalnom muzeju filma u Torinu (Italija).\nZemanov film je poznat po jedinstvenom vizuelnom identitetu kojim je uspešno rekreiran stil viktorijanskih gravira zastupljenih u prvim izdanjima Vernovih knjiga. Kombinujući živu glumu i raznovrsne forme animacije, ovo delo je svojevremeno predstavljalo vizuelni i stilski vrhunac filmske umetnosti.\nU romanu “Pozdrav zastavi” iz 1896. godine, Žil Vern je vizionarski pisao o opasnostima koje svetu prete od super-oružja, pedeset godina pre nego što je atomska bomba postala stvarnost. Roman govori o Tomasu Rohu, pronalazaču izuzetno razornog eksploziva, koji pada u ruke moćnog, zloglasnog pirata raspoloženog da zavlada celim svetom.\nFilm “The Deadly Invention” je 1961. godine doživeo distribuciju u Sjedinjenim Državama, a naredne je nominovan za “Hugo” nagradu u kategoriji za najbolju dramatizaciju.\nKarel Zeman – “Smrtonosni izum” (1958)\nPrevious Rasprodato prvo izdanje knjige ”Kišni psi” Dejana Stojiljkovića\nNext Prvi trejler za TV seriju ”Hronike Šanare”


Last update: 07/04/99 00:38 (GMT +01:00)\nSerija eksplozija na području Beograda\nBEOGRAD - Nekoliko veoma jakih detonacija čulo se večeras između 22.45 i 23.10 u širem području Beograda. Detonacije su dolazile iz pravca Batajnice i Surčina. U Centru za obaveštavanje opštine Zemun rekli su agenciji Beta da su se čule dve snažne detonacije iz pravca Batajnice. Stanovnici Novog Beograda su potvrdili da je nebo na severozapadu u nekoliko mahova bilo jarko osvetljeno.\nGrađani iz naselja "Galenika" su u isto vreme iznad Batajnice videli odsjaje eksplozija nakon napada agresorskih snaga NATO i potom čuli dejstvo protivavionske odbrane u široj zoni Beograda.\nPrištinski korpus poštuje odluku jugoslovenskih vlasti\nBEOGRAD - Komanda Prištinskog korpusa Vojske Jugoslavije (VJ) saopštila je da su sve jedinice tog korpusa postupile u skladu sa odlukom jugoslovenskih vlasti o prekidu vatre na području Kosova i Metohije, počev od večeras u 20.00 sati.\nJugoslovenske vlasti odlucile su se na jednostrani prekid vatre povodom najvećeg hrišćanskog praznika - Uskrsa.\nU saopštenju, koje prenosi RTS, navodi se da je stanje na Kosovu "mirno" osim vazdušnih napada NATO-a. "Postoji potpuna sloboda kretanja, posebno Visokog Komesarijata UN za izbeglice i Crvenog krsta", saopštila je Komanda Prištinskog korpusa VJ.\nGor i Primakov razgovarali o Kosovu\nVAŠINGTON - Američki potpredsednik Al Gor razgovarao je danas telefonom sa ruskim premijerom Jevgenijem Primakovim kako bi zatražio od Moskve da ne dopusti da razlike oko Kosova poremete odnose između dve zemlje koji su bili u usponu.\nPrema rečima jednog Gorovog saradnika, razgovor je vođen u "otvorenom i poslovnom tonu".Gor je, dodao je isti izvor, od Primakova zatražio da iskoristi svoj uticaj i zahteva od predsednika SRJ Slobodana Miloševića da pristane na zahteve NATO u vezi sa načinima za okončanje vazdušnih udara na Jugoslaviju.\nPotpredsednik SAD i ruski premijer dogovorili su se da ostanu u kontaktu.\nFabrika Milan Blagojević pogođena sa 11 projektila\nČAČAK, 6. aprila - Fabrika "Milan Blagojević" u Lučanima pogođena je u večerašnjem napadu NATO avijacije sa 11 projektila, javila je lokalna televizija "Galaksija". Napad agresorske avijacije počeo je u 20.45 časova, a prethodno se u okolini mogla čuti snazna buka aviona koji su nadletali grad.\nUbrzo nakon prvih detonacija vatrogasne službe počele su da lokalizuju požar izazvan eksplozijama, a, prema prvim procenama, pričinjena je i velika materijalna šteta, kako na fabrici, tako i na stambenim objektima koji se nalaze u neposrednoj blizini. Nakon napada NATO avijacije, Lučani su ostali bez struje, a telefonski saobraćaj odvija se otežano. Za sada nema izveštaja o žrtvama.\nSolana: Prekid vatre nedovoljan\nBRISEL- Generalni sekretar NATO Havijer Solana saopštio je večeras u Briselu da je jednostrani prekid vatre, koji je predložila Srbija i SR Jugoslavija "sasvim nedovoljan". Solana je istakao da pre razmatranja obustave vatre, "Milošević mora ispuniti zahteve međunarodne zajednice" i dodao da se "sadašnja vojna akcija NATO protiv SRJ vodi kao podrška političkom cilju međunarodne zajednice: mirnom višenacionalnom demokratskom Kosovu u kojem svi narodi žive bezbedno". "Ti ciljevi se mogu ostvariti povratkom svih izbeglica, razmeštajem međunarodnih snaga, povlačenjem oružnih snaga, srpskih policijskih i paravojnih snaga, i stvaranjem političkog okvira za Kosovo na temelju sporazuma iz Rambujea", saopštio je Solana. U Brisel će sutra, na sastanak o kosovskoj krizi sa Solanom i glavnokomandujućim NATO za Evropu Veslijem Klarkom, doputovati američki ministar odbrane Vilijem Koen.\nIber Vedrin: Beograd treba da ispuni pet uslova\nPARIZ- Šef francuske diplomatije Iber Vedrin saopštio je večeras da odluka o jednostranom primirju nema smisla ako jugoslovenski predsednik Slobodan Milošević ne pristane na pet uslova i dodao da Francuska očekuje hitan odgvor Beograda. Ti uslovi, kako se navodi, podrazumevaju razmeštanje međunarodnih bezbednosnih snaga na Kosovu i poziv na postizanje političkih okvira za Kosovo zasnovanih na mirovnom sporazumu iz Rambujea koji su potpisali predstavnici kosovskih Albanaca i zapadnih članica Kontakt grupe.\nObelodanjeni nepoznati delovi vojnog ankesa sporazuma iz Rambujea\nNeuspeli pokušaj okupacije SRJ\nBON- Član predsedništva vladajuće Socijaldemokratske partije Nemačke Herman Šer prebacio je vladi kancelara Gerharda Šredera da je obmanuo nemačku javnost sugerišući da bi "Beograd ikada mogao da potpiše" dokument iz Rambujea.\nŠer je, prema pisanju berlinskog levičarskog dnevnika "Tac", svoj stav zasnovao na analizi sadržaja dosad u široj javnosti nepoznatih pojedinosti vojnog dodatka koje su zapadne članice Kontakt grupe ponudile sukobljenim stranama na potpisivanje.\nTo su, kako navodi list, naročito članovi šest, osam i deset vojnog dodatka "B" u nacrtu dokumenta. Taj deo nacrta iz Rambujea predviđao je, sudeći prema tekstu koji objavljuje "Tac", pored ostalog da trupe NATO imaju potpunu slobodu kretanja svuda na području SR Jugoslavije, uključujući pravo na uspostavljanje baza, održavanje manevara i postavljanje vojnih instalacija, kao i da uživaju potpuni pravni imunitet.\nPo mišljenju Šera, te odredbe nisu zamišljene kao podloga za boravak međuanrodnih mirovnih snaga za ostvarivanje sporazuma o autonomiji Kosova, već je trebalo da osiguraju okupacioni status NATO u SRJ.\nKlinton insistira na ispunjavanju zahteva NATO\nVAŠINGTON- Predsednik SAD Bil Klinton, kako javlja Rojters, danas je u izjavi insistirao da zvanični Beograd mora ispuniti sve zahteve NATO, pre nego što Alijansa obustavi razarajuće bombardovanje Jugoslavije. On je prezicirao da se traži povlačenje vojnih i paravojnih formacija, prihvatanje razmeštanja međunarodnih bezbednosnih snaga, koje bi, kako je rekao, štitile ne samo kosovske Albance, među kojima nisu svi Muslimani, već i srpsku zajednicu na Kosovu. Mada bi prekid vatre, kako se naglašava, bio dobrodošao, američki funkcioneri, prema izveštaju britanske agencije, navode da objava Savezne i Vlade Srbije o tome ne pominje povlačenje trupa i dolazak međunarodnih mirovnih snaga.\nIgor Ivanov: moguće "nove ruske inicijative za SRJ"\nMOSKVA - Šef ruske diplomatije Igor Ivanov najavio je danas da bi uskoro mogao da se uputi "na Balkan ili u neku drugu zemlju" radi razmatranja situacije oko Jugoslavije, javlja dopisnik Foneta Branko Stošić. "U sadašnjoj situaciji nijedan potez nije isključen" - rekao je Ivanov posle savetovanja kod premijera Jevgenija Primakova. "Sve mere koje bi doprinele nalaženju izlaza iz nastalog ćorsokaka dolaze u obzir", istakao je Ivanov naglasivši da, takođe, "ne isključuje ni mogućnost novih ruskih inicijativa".\nSAD bez razmišljanja odbacile srpsku dobru volju\nNišta od primirja!\nVAŠINGTON - SAD su odbacile ponudu Jugoslavije o primirju i saopštile da će "nesmanjena" vazdušnaakcija NATO biti nastavljena.\nJugoslovenska i Vlada Srbije proglasile su danas jednostrani prekid svih vojnih i policijskih dejstava na Kosovu i Metohiji, koji počinje od 6. aprila u 20.00 sati.\n"Vrlo smo jasno stavili do znanja da prazne i polovične mere neće zaustaviti bombardovanje", rekao je portparol Saveta za nacionalnu bezbednost Bele kuće, Dejvid Livi.\n"Ako Milošević ne učini ono što je neophodno, NATO će nastaviti svoju kampanju. Ona će biti nesmanjena, neprestana i neoslabljena", dodao je on.\nPredsednik SAD Bil Klinton ponovio je zahteve NATO koji bi zaustavili bombardovanje: povlačenje snaga sa Kosova i dozvola kosovskim Albancima da se vrate i budu zaštićeni međunarodnim snagama.\nItalijanski pacifisti upali u bazu NATO-a\nISTRANA - Četvoro pripadnika italijanskog mirovnog pokreta prodrlo je danas u vazdušnu bazu NATO-a u Istrani, na severu Italije, gde su stacionirani francuski avioni. Oni su zauzeli pistu u protestu zbog bombardovanja Jugoslavije, rekli su izvori u toj bazi.\nTo su bili zamenik gradonačelnika Mestra, gradića u neposrednoj blizini Venecije, Đanfranko Betin (Gianfranco Bettin), član Partije zelenih, opštinski savetnik Venecije, Bepe Kaća (Beppe Cačia) , takođe iz partije zelenih, zatim jedan sveštenik iz Napulja, Vitaliano dela Sala (Della) i predstavnik za štampu socijalnog centra (kooperative krajnje levice) na severu Italije, Luka Ćezarini (Luca Cesarini).\nTa grupa pacifista je uspela da danas rano posle podne prodre unutar baze tako što je presekla žicu u blizini piste. Kratko vreme potom, vojnici i karabinjeri su pojačali kontrolu u čitavoj bazi.\nPacifisti su tražili da "teška situacija koja postoji u regionu bude razmotrena na evropskoj konferenciji o Balkanu".\nJugoslovenski intelektualci apelovali na predsednika Južnoafričke Republike\nBEOGRAD - Grupa uglednih nezavisnih jugoslovenskih intelektualaca pozvala je danas predsednika Južnoafričke Republike Nelsona Mandelu da se angažuje kako bi bili obustavljeni napadi NATO na SRJ.\nU pismu koje su potpisali predsednik Saveta za Demokratsku transformaciju Srbije Svetozar Stojanović, predsednik Saveta za saradnju sa nevladinim organizacijama Zoran Ivošević i predsednik Lige za zaštitu privatne imovine i ljudskih prava Slavenko Grgurević, na Mandelu se apeluje da "preduzme mirovnu misiju kako bi se zaustavilo besmisleno ubijanje, razaranje i plima izbeglica", i to, kako se navodi, "ne samo sa Kosova".\n"Ne možemo da zamislimo nijednog svetskog državnika i lidera koji bi imao veći moralni, politički i intelektualni kredibilitet i autoritet da preduzme takvo mirovno posredovanje. To bi, nesumnjivo, pozdravio čitav svet", navodi se u pismu.\n"Greška" odnela sedam života\nBRISEL - Zločinački NATO priznao je da je prilikom vazdušnog napada pre dve noći na Aleksinac jedan projektil "promašio metu".\nVojni portparol agresorske NATO komodor Dejvid Vilbi rekao je da su eventualni tehnički kvar ili dejstvo protivvazdušne odbrane mogli da dovedu do toga da, kako je rekao, projektil promaši metu. Prema njegovim rečima, meta je trebalo da bude jedan vojni objekt, ali je projektil "promašio cilj za oko 600 metara".\nProglašen jednostrani prekid dejstava vojske i policije\nPosle 20 časova - mir?!\nBEOGRAD - Jugoslovenska vlada proglasila je danas jednostrani prekid svih vojnih i policijskih dejstava na Kosovu i Metohiji od 6. aprila u 20.00 sati\nAleksinac je noćas preživeo pravu golgotu. Vođeni samo njima znanim razlozima NATO "demokrate" prosuli su na stotine kilograma ubitačnog eksploziva po ovom mirnom srbijanskom gradiću. Jutros je Aleksinac osvanuo prepolovljen. Na desetine srušenih civilnih objekata, na stotine ranjenih civila, ko zna koliko zatrpanih ispod ruševina...\nNigde oko užeg centra grada na koji je noćas dejstvovano nema vojnih ili strateški važnih objekata. Šta je rukovodilo NATO generale da narede napad na usnule Srbijance, to samo oni znaju.\nŠesti april 1941. zavio je u crno mnoge ovdašnje kuće. Pedeset osam godina kasnije priča se ponovila.\nSlike sa lica mesta ipak govore najviše...\nAgresori varvarski uništavaju srpsku kulturnu baštinu, koju su svi raniji osvajači poštovali\nOsmanlije su imale više milosti\nNa udaru bombi biseri vizantijske kulture tri puta stariji od istorije SAD\nDvonedeljnim varvarskim bombardovanjem Jugoslavije, SAD i zemlje NATO, pred početak novog milenijuma, uništavaju evropsku civilizaciju, staru više od hiljadu godina, zatirući srpsku i kulturnu baštinu drugih naroda, kao i spomeničku baštinu srpske metropole - grada spomenika, koji pamti sjaj velikih civilizacija već 7.000 godina.Na žalost, Beograd i njegove zidine pamte i mnoga razaranja.Upravo danas navršava se 58 godina od nacističkog bombardovanja Beograda, a za nekoliko dana 55 godina od višednevnog angloameričkog bombardovanja srpske metropole na Uskrs, najveći hrišćanski praznik.\nČelnici američke države, čija je istorija i kuturna tradicija duplo mlađa od većine srpskih gradova i kulturnih spomenika, ne shvataju da superiorna vojna tehnologija ne može da pokori svest o kulturi duboko moralnog, ponosnog i duhovnog naroda,čije su svetinje nadživele i petovekovni turski jaram i sve potonjepogrome.\nDržave koje se licemerno zalažu za poštovanje ljudskih prava i međunarodnih zakona, flagrantno krše odredbe 8 i 23 Haške konvencije o zaštiti kulturnih dobara u slučaju oružanog sukoba,koju su, kao i Jugoslavija, potpisale 1955. godine.Zemlje članice UNESCO ne samo da zaboravljaju na obavezu da,u slučaju oružanog sukoba, pružaju hitnu pomoć u očuvanju dobara svetske kulturne baštine i podstiču celokupnu međunarodnu javnost u očuvanju kulturne baštine, već je svakodnevno dovode u opasnost zločinačkim bombardovanjem i raketiranjem.\nGračanica - spomenik kulture od izuzetnog značaja, star 680 godina, najlepši spomenik vizantijskog umetničkog kruga 14. veka,bombardovan je već četiri puta. Manastir koji je 1318. godine dao da se podigne srpski kralj Milutin, sa freskama koje se nalaze u svim svetskim enciklopedijama, već je "ranjen". Taj biser svetske umetnosti odoleo je 500-godišnjim naletima Turaka, nekada najveće svetske sile, kao i kasnijih osvajača.\nOštećena je i Pećka patrijaršija - vekovno sedište srpske duhovnosti i Srpske pravoslavne crkve - spomenik od uzuzetnog značaja iz 13. veka, u čijem sklopu se nalaze četiri crkve: Sv. apostoli, Sv. Dimitrije, Bogorodica Odigitrija i Sv. Nikola, kao i monumentalna priprata. Na freskama tih crkava može se sagledati čitava istorija srednjovekovnog evropskog slikarstva vizantijskog umetničkog kruga. To duhovno sedište i mauzolej srpskih arhiepiskopa ne pamti neprijateljske napade u 770 godina dugoj istoriji, sve do sadašnje varvarske agresije zapadne alijanse.\nNATO agresor je oštetio crkvu Vavedenja u Lipljanu (14.vek), manastir sa crkvom Sv. Nikola i Sv. Bogorodica u Kuršumliji,zadužbine Velikog župana Stefana Nemanje iz 12. veka, manastir Vojlovicu kod Pančeva, zadužbinu despota Stefana Lazarevića iz 1405. godine, crkvu Bogorodičinog uspenja (15. vek) na smederevskom groblju i crkvu Sv. Georgija iz 19. veka, delo češkog inženjera Jana Nevole, crkvu Sv. Apostola Petra i Pavla u Topčideru (19),crkvu Sv. Marka u Užicu..., kao i srednjovekovne gradove - Zvečan na ušću Sitnice u Ibar i Smederevo na Dunavu.\nKonzervatori upozoravaju da i najmanja oštećenja crkava i manastira, krova ili zidova, a naročito potresi tla - drastično ugrožavaju freske i arhitektonsku statiku hramova.\nNa udaru agresora mogu se naći i Stari Ras sa manastirom Sopoćani (12-13. vek), manastir Studenica (12-13. vek), Srednjovekovni grad Kotor i Nacionalni park Durmitor, spomenici upisani u listu svetske kulturne i prirodne baštine, kao i manastir Dečani, koji je prošao celu proceduru stavljanja na tu listu.\nDesetine spomenika, većinom manastira i crkava sa freskama, imaju značaj i umetničke kvalitete koji ih mogu preporučiti za listu svetskog kulturnog nasleđa. Najpoznatiji su:praistorijsko naselje Lepenski Vir, antička carska palata Feliks Romulijana (Gamzigrad) i manastiri Mileševa, Žiča, Gradac, Arilje,Pećka Patrijaršija (13. vek), Bogorodica LJeviška, Gračanica,Banjska (14. vek), Ravanica, Manasija i Kalenić (14-15. vek)...\nPodaci o njihovoj umetničkoj vrednosti i značaju za evropsku civilizaciju nalaze se u svim svetskim likovnim enciklopedijama i mnogobrojnim publikacijama, što se naročito odnosi na freske, kao vrhunska, često i jedina preostala,svedočanstva likovnog izraza sa prostora vizantijskog komonvelta od 12. do 15. veka.\nUpravo u Vašingtonu, prestonici najodgovornije države za sadašnje varvarsko uništavanje srpske kulturne baštine - u prestižnom Centru za vizantijske studije Dambarton ouks (Dumbarton Oaks), nalazi se najkompletnija naučna literatura o vizantijskoj i srpskoj umetnosti i spomenicima, ne tako daleko od Bele kuće,takoreći nadohvat ruke.\nAko masovna američka kultura ne prepoznaje suštinu i vrednost kulturne baštine, evropske NATO prestonice ignorišu činjenicu da ugrožavaju i deo svoje civilizacije - savremenike pariskog Luvra, britanskog zamka Vindzor i mnogih italijanskih remek dela vizantijske umetnosti.\nVarvarsko bombardovanje NATO agresora oštetilo je i Petrovaradinsku tvrđavu i Muzej Vojvodine u Novom Sadu. Varadinski most, sagrađen početkom veka - srušen je.\nOštećena su memorijalna mesta: Spomen park "Šumarice" u Kragujevcu, gde je nemački okupator streljao 1941. godine 7.000 nedužnih građana, među njima i veliki broj đaka, spomenik Gučevo iz Prvog svetskog rata, etno park Sirogojno na Zlatiboru...\nI slavna glumica Brizit Bardo je član najužeg rukovodstva Le Penove stranke\nLider Nacionalnog fronta Francuske povodom agresije NATO\nStidite se Francuzi!\nPARIZ - Predsednik francuskog Nacionalnog fronta (FN) Žan Mari\nLe Pen ponovio je osudu agresije NATO-a na Jugoslaviju i izjavio da je "protiv diktature koju Amerikanci, bez ikakvih skrupula, nameću čitavom svetu".\nLe Pen je, u intervjuu objavljenom u današnjem broju dnevnika "Parizjen", precizirao da je "protiv vojne agresije NATO-a na (Jugoslaviju), nezavisnu, malu i siromašnu zemlju".\nOn je i ovom prilikom kritikovao agresora zbog kršenja međunarodnog prava.\nŠef Nacionalnog fronta je juče objavio saopštenje u kojem je osudio "zločinačke napade NATO-a protiv Srbije, kojim nisu pošteđeni ni civilni ciljevi".\nOn je ocenio da "učešće francuske vojske u toj bruci obeščašćuje i (francuskog predsednika) Širaka i (premijera) Žospena".\nLe Pen je u istom saopštenju "pozdravio heroizam srpskog naroda u odbrani svoje nezavisnosti protiv servilne Evrope", kojasluži američkim interesima.\nPremijer Mirko Marjanović obišao noćas u NATO bombardovanju postradali centar Aleksinca\n"Nirnberg" za Klintona, Blera, Olbrajtovu...\nALEKSINAC - I fašisti su u Drugom svetskom ratu bacali bombe da ubijaju rudare, njihove žene i decu rekao je danas predsednik Vlade Srbije Mirko Marjanović, obilazeći razrušeni deo Aleksinca koji je sinoć bio meta zlikovačkog NATO bombardovanja.\nPredsednik Vlade Srbije je rekao da će svet opet, kao u Ninberškom procesu kada se sudilo Hitlerovim nacistima, suditi nacistima današnjeg vremena - Klintonu, Širaku, Šrederu, Bleru i Olbrajtovoj.\nMi smo već preduzeli mere u Vladi Srbije na pružanju prve pomoći onima koji su najviše nastradali. Ovde sam obavešten da su i lokalne vlasti to isto učinile, i mi ćemo sigurno voditi računa o tome da naši ljudi dobiju što više pomoći u ovim danima kada smo žrtve agresije, naglasio je Marjanović.\nPodsećajući se bombardovanja pre 48 godina, Beograđani na desetom koncertu poručili\nĆirilica nije mrtva\nGrci za solidarnost i prekid rata. Žarko Paspalj: ponosim se što sam Srbin\n- Želim da stane rat i da što pre krenem u školu - poželela je naglas devojčica iz čijih je ruku 6. aprila 1999. poleteo golub mira pre početka već tradicionalnog koncerta na beogradskom Trgu slobode. Među desetinama hiljada Beograđana koji deseti dan pesmom brane nebo i granice zemlje bilo je na stotine njenih vršnjaka. Deca su već savladala sve lekcije iz istorije i svoje glasove zajedno sa odraslima dižu protiv nasilja. Pre 48 godina na jučerašnji dan glavni grad je zasut fašističkim bombama, a sada je opasnost u Beogradu ista. Parole sa jučerašnjeg skupa to potvrđuju: "Klinton klonirani Hitler", "6. april 1941. = 6. april 1999.". Ali, "ćirilica iz not ded" - prkosno se isticao transparent u masi "ne plašimo se, jer je istina na našoj strani". Sunčan dan okupio je mnogo više publike nego ranijih dana, a u jučerašnjem programu pored Zorane, Del Arno benda, Kristala, Kazne za uši, Bebi Dol, Kuguarsa, Električnog orgazma, Bajage, Dejana Cukića i Lepog Miće, gostovali su Žarko Paspalj i glumci Ružica Sokić, Ivana Žigon, Miša Janketić, Gojko Šantić govoreći delove dramskih tekstova. Pozdravljajući svoje sunarodnike koji su držali grčku zastavu na platou i prenoseći poruku grčke levice i čitavog naroda Grčke, Beograđanima se obratio Nikos Kostadopulos:\n- Mi kažemo "ne" ratu, a "da" budućnosti. Kažemo "ne" agresiji, a "da" podršci i solidarnosti.\nProslavljeni košarkaš Žarko Paspalj, od skandiranja okupljenih, gotovo jedva je uspeo da u ime svojih prijatelja iz Grupe 7 poruči:\n- Ovo je poseban način na koji svi gradovi Jugoslavije žele da pokažu koliko je ovo ponosan narod. Osuđujem ovaj zločin i kažem da svetski političari ovde nemaju šta da traže. Mnogo sam ponosan što sam Srbin.\nUskoro još novih vesti...


Nova emisija radio Koprijana “Otisak prošlosti” – Radio Koprijan\nhome Društvo Nova emisija radio Koprijana “Otisak prošlosti”\nNova emisija radio Koprijana “Otisak prošlosti”\nOd četvrtka 10. januara radio Koprijan, počinje emitovanje emisije „Otisak prošlosti“. Ovaj serijal ima 18 radio emisija , koje će biti emitovane svakog četvtrka u 11.00 časova i u reprizi u 16.00 časova.\nPrva emisija nosi naziv „Opština Doljevac u prošlosti“, a zatim slede emisije „Srednjevekovni grad Koprijan“, „Rana naselja na obroncima Seličevice“, „Stari mitovi doljevačkog kraja“, serijal „Crkve i crkvišta“ ( podeljeno u 5 celovitih emisija: Hram Svete Petke u Ćurlini- hram najbogatije istorije, crkve Sv.Jovana i Paraskeve u Orljanu, crkva Sv. Simeona Stolpika- nekadašnja ranovizantijska grobnica za decu, crkve Sv.Gavrila u Kočanu i Sv.Nikole u Pukovcu- u kojoj postoji spomen kosturnica palim borcima 1912-1918. i crkva Sv.Romana u Belotincu. ), „Dobrič, plodno polje poznato još od Turaka“, „Pirinčana polja“, „Pali za slobodu do 1918“.( 2 emisije), „Etno nasleđe“, „Velikani doljevačkog kraja“ ( 2 emisije), „Kako su braća Dimitrijević osvetlila Doljevac“ i „Očuvanje lokalnog dijalekta“.\nSvaka emisija obradila je zanimljive i malo poznate istorijske činjenice o ovom kraju, koje nigde drugde nisu prezentovane na ovako detaljan način.\nTokom realizacije ovog projekta sakupljena je dokumentacija i podaci od stručnih saradnika koji su korišćeni u izradi radio emisija.\nMetodu istraživanja i aktivne participacije, koristili smo sa ciljem selekcije i obrade materijala, odnosno sadržaja značajnog za stanovništvo ovog kraja i promociju turističkog i istorijskog potencijala opštine Doljevac.\nRadili smo intervju sa stručnim licima za datu oblast, istoričarima, arheolozima, etnolozima, stručnnjacima za jezik i dijalekat, potomcima slavnih ratnika, potomcima velikana opštine Doljevac i istaknutim pojedincima ovoga kraja, koji i danas aktivno rade na našem društvenom razvoju.\nO Doljevcu u prošlosti, o srednjevekovnom gradu Koprijanu, o ranim naseljima na obroncima planine Seličevice, koja jednim delom zauzima teritoriju opštine Doljevac, razgovarali smo sa istoričarima i etnolozima, jedan od njih je i Đorđe Stošić iz Zavoda da zaštitu spomenika kulture Niš.\nKada smo radili emisiju Stari mitovi doljevačkog kraja- obišli smo sve lokacije gde se spredaju priče i predanja i zabeležili razgovore sa starijim ljudima koji se sećaju tih priča i predanja. Serijal Crkve i crkvišta na teritoriji opštine Doljevac, donosi neke još neobjavljene istorijske podatke, zaboravljena predanja o nastanku bogomolja. Crkveni letopisi i izjave istoričara obogatili su ovaj serijal. Plodna polja Dobriča i malo poznata pirinčana polja koja su nekada postojala ovde, slikovito su opisana u turskim defterima iz 15.veka, što smo mi na zanimljim način obradili u našim emisijama, o istoriji Dobriča govorio je publicista i novinar Ljubiša Milošević. O etno nasleđu doljevačkog kraja govorio je prof. književnosti , pisac i sakupljač narodnih umotvorina, Vlasta N. Cenić, koji je i izdao knjigu „Kladenče“ u kojoj je zapisao sve lirske narodne pesme koje su se pevale u ovom kraju, ali i kako se nekad živelo i radilo. Posebnu pažnju posvetili smo palim doljevačkim borcima tokom ratova na početku 20.veka, naročito tokom Prvog svetskog rata, jer je učešće doljevačkog stanovništva u tom ratu bilo primetno i značajno. Naime, u okviru Moravske divizije za vreme oslobođenja od okupatora 1918. godine u njenim redovima bio je čuveni Drugi pešadijski puk, u kome su bili borci sa ovog područja. Zbog značaja ove teme, urađene su dve emisije, sa bogatim sadržajem potkrepljen kazivanjima eminetnih poznavaoca ovih prilika, među kojima je i istoričar Srđan Veselinović.\nVelikanima ovog kraja posvetili smo dve emisije zbog izuzetnog doprinosa koji su dali za razvoj našeg kraja i društva uopšte. U emisijama govorili smo o dr Tomislavu Kitanoviću, pesniku Vlasti Ceniću, prof.dr Novici Ranđeloviću, hroničaru doljevačkog kraja Zariju Stojkoviću, braći Dimitrijević, prof. dr Dragici Ilić, magistru Vladimiru Marjanoviću, vaterpolisti Savi Ranđeloviću. Posebnu pažnju dali smo priči o braći Dimitrijević, koja su zaslužna za elektrifikaciju Doljevca, a razgovarali smo sa njihovim potomcima i naslednicima. Takođe, uzimajući u obzir značaj jezika i ovdašnjeg stanovništva , jedna od emisija govorila je i ovdašnjem dijalektu i njegovom značaju, a između ostalih govorio je i i književnik Ivan Ivanović.\nPosle svega navedenog ostaje nam samo da vas pozovemo da budete uz naš radio program i redovno ispratite pomenute emisije, koje su realizovane uz veliki trud novinara radio Koprijana, kao i naših saradnika i sagovornika.\nOne thought on “Nova emisija radio Koprijana “Otisak prošlosti””\nVrlo interesantne teme.


Društvo i ekonomija: "Finansijski sektor spremniji za recesiju nego u prethodnoj krizi" - BalkaniYUm.TV '); } //]]>\nPrema rang listi objavljenoj u godišnjoj ediciji „Finansije TOP“ u izdanju ekonomskog mesečnika „Biznis i finansije“, Banka Intesa je vodeća u Srbiji po tržišnom učešću i ostva- renoj dobiti u 2021. godini\nPrvo na listi osiguravača po ostvarenoj premiji je Dunav osiguranje, sa premijom od 31,6 milijardi dinara. Analize pokazuju da je većina finansijskog sektora zabeležila rast prethodne godine, a stručnjaci procenjuju da je ovo tržište daleko spremnije za eventualnu recesiju nego što je bilo u prethodnoj finansijskoj krizi, navodi se u ediciji „Finansije TOP“.\nBanka Intesa je bila najprofitabilnija banka u Srbiji u 2021. godini, sa ostvarenom dobiti od 10,4 milijarde dinara, pokazuje rang lista objavljena u godišnjoj ediciji „Finansije TOP“, u izdanju ekonomskog mesečnika „Biznis i finansije“. Na drugom mestu je Raiffeisen banka sa dobiti od 8,6 milijardi dinara, dok je trećeplasi- rana banka sa domaćim kapitalom, AIK banka, koja je prethodnu godinu završila sa dobiti od 7,7 milijardi dinara. Među prvih pet banaka po dobiti na rang listi „Finansije TOP“ slede Unicredit banka i OTP banka. Banka Intesa i dalje ima najveće učešće na domaćem tržištu od skoro 15%, iako u proteklim godinama nije preuzimala druge banke, izuzev delova poslovanja pojedinih tržišnih učesnika. OTP banka je posle preuzimanja Vojvođanske i Societe Generale banke postala druga najveća banka u Srbiji sa udelom od 13,5%, a prema rang listi „Finansije TOP“ treća po veličini je Raiffeisen banka sa učešćem od 12,1% nakon preuzimanja Credit Agricole banke.\nRaiffeisen banka je ovom akvizicijom promenila dosadašnju strategiju koja se oslanjala na oprezni organski rast, i to u teškom trenutku kada se po izbijanju rusko-ukrajinskog rata vrednost matične kompanije u Beču više nego prepolovila, navodi se u godišnjoj ediciji magazina „Biznis i finansije“. Na četvrtom mestu je NLB Komercijalna banka sa udelom od 11,1% nakon završenog spajanja, dok je Unicredit banka koja je u ovim procesima ostala po strani, posle dužeg vremena pala na peto mesto, sa udelom od 10,4%. AIK banka je nakon izbijanja rata u Ukrajini preuzela u kratkom roku Sber banku u Srbiji, dostigavši tržišno učešće od oko 9%. Prema rang listi „Finansije TOP“, jedina banka u državnom vlasništvu, Poštanska štedionica, zauzima solidnu sedmu poziciju sa udelom od nepunih 7% na domaćem tržištu.\nBankarski sektor u Srbiji je u 2021. godini povećao ukupnu zaradu za petinu, na 49,3 milijarde dinara, ali se prinos na kapital od nepunih sedam procenata teško može meriti sa poslovanjem u pretkriznom periodu. Banke su prošle godine zabeležile neto prihod od kamata u visini od 129,1 milijardu dinara, što je manje u odnosu na isti pokazatelj ostvaren još 2015. godine (129,8 milijardi dinara) i ukazuje na ograničenja koja su banke imale u svom osnovnom poslovanju tokom dugogodišnjeg perioda niskih kamata. Banke su, zato, iskoristile svoj dominantan položaj na tržištu Srbije da uvećaju neto prihod po osnovu naknada i provizija na rekordnih 55,7 milijardi dinara prethodne godine i tako poboljšaju ukupni rezultat, zaključuje se u ediciji „Finansije TOP“.\nOsiguravajuća društva u Srbiji su 2021. godine konačno ostvarila dugogodišnji cilj da ukupna premija na domaćem tržištu premaši milijardu evra. Ukupna premija je porasla za 8,6%, na 119.41 milijardu dinara i nadmašila je rast premije u svetu koji je prema podacima Allianz Global Insurance Report-a iznosio 5,1% prethodne godine, navodi se u godišnjoj ediciji magazina „Biznis i finansije“.\nDunav osiguranje je u 2021. godini bilo na prvom mestu po visini premije koja je iznosila 31,6 milijardu dinara, a drugoplasirano je Generali osiguranje sa ostvarenom premijom od 23,4 milijarde dinara. Oba osi- guravajuća društva su zabeležila značajan godišnji rast premije, a među prvih pet po visini premije u 2021. godini na rang listi „Finansije TOP“ slede DDOR, Wiener Städtische i Triglav osiguranje.\nProšle godine su rasla i životna i neživotna osiguranja. Osiguranje života je ostvarilo premiju od 27,1 milijardu dinara, što je više za oko milijardu dinara ili za 3,7% u poređenju sa 2020. godinom. Premija neživotnih osiguranja je porasla za 8,5 milijardi dinara, odnosno za 10,2%, dostigavši iznos od 92,3 milijarde dinara.Među osiguranjima sa najvećim rastom je i dobrovoljno zdravstveno osiguranje, koje je prikupilo 1,5 milijardi dinara više premije za godinu dana, te ona sada iznosi 6,9 milijardi dinara, što je rast od 27,5%. Dobrovoljno zdravstveno osiguranje se sada, međutim, suočava sa problemima zbog negativnog uticaja inflacije na usluge u zdravstvenom sektoru. Naime, dok su ranije osiguravači mogli da računaju da se cene zdravstvenih usluga neće menjati u pe- riodu od godinu dana, koliko i traje polisa, sada se cene u privatnim zdravstvenim ustanovama menjaju tromesečno, ističe se u ediciji „Finansije TOP“.Vrednost novozaključenih ugovora finansijskog lizinga u Srbiji je 2021. godine iznosila 550,4 miliona evra, što je rast od 35% u poređenju sa 2020. godinom i za 7,4% više u odnosu na pretkriznu 2019. godinu. Prema podacima u ediciji „Finansije TOP“, rast je nastavljen i u prvom kvartalu ove godine, kao i trend da u ukupnom finansiranju dominiraju putnička vozila, a slede komercijalna i teretna vozila, mašine i oprema.\nUkupna vrednost imovine svih otvorenih fondova u Srbiji je 2021. godine iznosila 75,4 milijardi dinara ili oko 641 milion evra, što je godišnji rast od 46%. Kao i godinu ranije, u strukturi imovine prednjače novča- ni fondovi sa udelom od 88%, a fondovi su najviše ulagali u novčane depozite (75%) i potom u obveznice Republike Srbije (18%), navodi se u ediciji „Finansije TOP“. Prema procenama koje su u godišnjoj ediciji magazina „Biznis i finansije“ izneli predstavnici finansijskog sektora, nadležni u republičkoj vladi i nezavisni ekonomski analitičari, finansijski sektor u Srbiji je stabilan uprkos poremećajima koje su izazvali pandemija i rat u Ukrajini. Za razliku od prethodne finansijske krize, kada je država na saniranje posledica na finansijskom tržištu potrošila čak 900 miliona evra, finansijski sektor trenutno ne predstavlja veću opasnost za javne finansije, saglasni su analitičari. Stručnjaci ističu da se u postojećem geopolitičkom i vojnom sukobu Srbija nalazi u vrlo nezavidnoj poziciji.\nUkoliko naša zemlja ostane pri stavu da neće uvesti sankcije Rusiji i usled toga se značajnije pogoršaju njeni odnosi sa zapadnim zemljama, to bi uzrokovalo pad stranih investicija i izvoza, i otežalo zaduživanje države i privrede u inostranstvu. S druge strane, pogoršanje odnosa sa Rusijom bi takođe negativno uticalo na srpsku ekonomiju, pre svega preko visokog rasta cena gasa i mogućih nestašica, što bi se prelilo na rast troškova privrede i stanovništva, navodi se u ediciji „Finansije TOP“.


Osam medalja na startu turnira u Njitri – Streljački savez Beograda\nJuniorke puška, ekipno, reprezentacija Beograda na trećem mestu\nSrpski strelci su učešće na 25.turniru “Olimpijskih nada” otvorili sa pet srebrnih i tri bronzane medalje.\nPrvog dana, u pojedinačnoj konkurenciji osvojili su tri srebrna odličja, a u ekipnom plasmanu timovi iz naše zemlje su se, kao članovi reprezentacija Srbije, SS Beograda i SS Vojvodine okitili sa dve srebrne i tri bronzane medalje.\nU takmičenju juniorki puškom Marija Zavišić, članica Policajca, je osvojila srebro sa samo 0,2 kruga zaostatka za pobednicom, Mađaricom Dorinom Tomom.\nTeodora Vukojević, reprezentativka iz redova „Čika Mate“ je osvojila srebro u najmasovnijem takmičenju, u nadmetanju kadetkinja puškom, u kome je startovalo 70 devojaka.. U finale su se plasirale još četiri srpske predstavnice. Elena Stevanović je bila peta, Anja Knežević šesta, a Lara Canić sedma.\nTreće srebro doneo je Đorđe Savić, strelac Oka sokolovog, drugoplasirani u takmičenju kadeta puškom, u kome je Dušan Stojadinović bio peti, a Marko Ivanović osmi.\nU finala su se pasirali i Aleksa Mitrović, koji je zauzeo četvrto mesto u nadmetanju juniora puškom i Nemanja Stojanov, šestoplasirani kadet pištoljem.\nU ekipnoj konkurenciji srebrne medalje osvojili su ženski kadetski tim Srbija 1 puškom i muški juniorski sastav Srbije istim oružjem. Bronzane medalje, takođe puškom, pripale su muškoj kadetskoj ekipi SS Vojvodine, ženskoj juniorskoj ekipi SS Beograda i timu Srbija 2 u nadmetanju kadetkinja.\nDrugog dana turnira, u nedelju se svi strelci takmiče u jedinstvenoj, juniorskoj kategoriji.\nPrevious Post« Previous Sedam medalja za beogradske strelce u Smederevu\nNext Post Završen turnir “Olimpijske nade”: Vukojevićevoj drugo srebroNext »


RTCG - Radio Televizija Crne Gore - Nacionalni javni servis :: Ostali sportovi :: Nurmagomedov pozvao Mejvedera na borbu\n"U DŽUNGLI JE SAMO JEDAN KRALJ" 14. 10. 2018. 20:46 >> 20:36 0\n"U DŽUNGLI JE SAMO JEDAN KRALJ"\nRuski MMA borac, svjetski šampion u lakoj kategoriji ultimat fajta Habib Nurmagomedov pozvao je danas američkog boksera Flojda Mejvedera na meč.\nNurmagomedov je 7. oktobra odbranio titulu pobijedivši Irca Konora Mekgregora i uvećao svoj rekord od 27 pobjeda bez poraza, ali njegova budućnost u UFC je neizvjesna, pošto je poslije meča sa Mekgregorom učestvovao u tuči. On je preskočio ogradu i potukao se sa ekipom irskog borca.\nMejveder, koji ima skor 50-0, je prošle godine kao neporažen završio karijeru, a pobedio je Mekgregora nakon što je sudija u 10. rundi zaustavio meč. Amerikanac je rekao da će se vratiti u ring kako bi boksovao protiv Menija Pakjaa, do kraja godine.\n"Hajdemo Flojd, moramo da se borimo, 50-0 protiv 27-0, dva momka koja nikada ne gube, zašto da ne? U džungli postoji samo jedan kralj. Naravno da sam ja kralj, pošto on nije mogao da baci Mekgregora, a ja sam ga lako bacio", rekao je Nurmagomedov u video poruci na društvenim mrežama.


Sasoli poziva na prijem Zapadnog Balkana u EU\nBeta 6. juna 2021. 12:50\nPredsednik Evropskog parlamenta David Sasoli (Sassoli) založio se za ulazak zemalja Zapadnog Balkana u Evropsku uniju, nazivajući proširenje „pozitivnim projektom za mir i prosperitet“ ali i dodao da tempo zavisi od ispunjavanja pristupnih kriterijuma.\n„Proširenje može doneti ogromne koristi kako regionu, tako i Evropi u celini i pomoći da se osigura stabilan, prosperitetan i miran kontinent”, rekao je Sasoli za nemačku Medijsku grupu Funke (Funke Mediengruppe) u okviru koje izlaze brojni dnevni listovi.\nKako prenosi Dojče vele (Deutsche Welle) Sasoli je naglasio da će tempo pristupanja zavisiti od ispunjavanja pristupnih kriterijuma.\n„U svakoj od ovih zemalja još moraju biti dovršene reforme“, rekao je Sasoli, i dodao da Evropska unija mora da održi obećanje i prizna napretke.\nPregovore o pristupanju na Zapadnom Balkanu počeli su sa Crnom Gorom i Srbijom, Albanija i Severna Makedonija imaju status kandidata dok BiH i Kosovo još nisu zvanični kandidati, navodi DW i dodaje da se često podseća na bećanje koje je EU dala balkanskim državama na konferenciji u Solunu 2003. godine.\nTada je rečeno da EU nije potpuna bez Balkana. Ulazak Slovenije je tada već bio gotova stvar, usledio je prijem Rumunije, Bugarske i, na posletku, Hrvatske.\nNemačka novinska agencija DPA podseća i na niz blokada pristupnog procesa, na primer na bugarsko ometanje Severne Makedonije zbog navodne „kradje istorije“.\n„Ta situacija je problematična jer balkanske države vrbuju i zemlje poput Rusije, Kine i Turske“, ocenjuje agencija. „Spori napredak u poboljšanju veza sa EU zato može voditi tome da se zanemaruju reforme na polju demokratije i vladavine prava koje zahteva Brisel“.


Ambasada SAD: Nemamo primedbi na Centar u Nišu, ali... - 14.07.2017, Sputnik Srbija\nU Ambasadi SAD u Beogradu smatraju da ne postoji potreba da zaposleni u Rusko-srpskom humanitarnom centru u Nišu dobiju diplomatski status. 14.07.2017, Sputnik Srbija\npolitika, vesti, srbija, niš, ambasada sad, srpsko-ruski humanitarni centar\nAmbasada SAD potvrdila je Tanjugu da su njeni predstavnici posetili Centar u Nišu na poziv njegovog rukovodstva, uz napomenu da saopštenje koje je Centar izdao nakon posete nije usaglašeno sa Ambasadom SAD i ne odražava stavove SAD.\n„Predstavnici Ambasade SAD su tokom posete bili informisani o sadašnjim aktivnostima Centra, i u tim aktivnostima predstavnici Ambasade SAD nisu videli ništa što bi ukazivalo na potrebu da Centar dobije diplomatski status“, navodi se u saopštenju.\nKako se dodaje, „uporni zahtevi za status nepovredivosti osoblja i prostorija Centra samo izazivaju sumnju u dugoročne namere vezane za taj objekat“.\nCentar je pre dva dana saopštio da je predstavnik SAD tokom posete dobio iscrpne odgovore na sva pitanja koja je imao, uključujući i ona u vezi s nacrtom rusko-srpskog međuvladinog sporazuma o uslovima boravka, privilegijama i imunitetu osoblja Centra.\nGosti su imali mogućnost da se neposredno upoznaju sa materijalno-tehničkim resursima Centra, a posebno interesovanje izazvao je centar koji upravlja u kriznim situacijama (CUKS).\nPoseta predstavnika Ambasade SAD je još jedna potvrda apsolutne transparentnosti rada Centra, čiji je cilj isključivo rešavanje zadataka u oblasti reagovanja na vanredne situacije i pružanja humanitarne pomoći u Srbiji i drugim balkanskim državama, ocenjeno je u saopštenju Centra.\nAmerički gosti nisu izneli nikakve primedbe u tom pogledu, a informisani su još da će uskoro jedinica SRHC-a zadužena za humanitarno razminiranje početi s čišćenjem teritorije Srbije, dok će iz Rusije stići prvi deo opreme i tehnike namenjene popunjavanju rezervi Centra i nastavno-trenažnoj obuci.